COVID-19: AKTIVITI DAKI GUNUNG KINABALU DIHENTIKAN SEMENTARA

KOTA KINABALU: Satu notis dikeluarkan bagi memaklumkan penutupan Kompleks Taman Kinabalu bermula esok hingga 8 Oktober depan.

Ia berikutan salah seorang pendaki dari Tawau dikesan sebagai kontak rapat kepada individu yang didapati positif COVID-19.

Notis berkenaan dikeluarkan Lembaga Pemegang Amanah Taman-Taman Sabah

“Pihak kami dimaklumkan bahawa pada 13 hingga 14 September lalu, seorang pendaki dari Tawau mempunyai kontak rapat dengan pesakit COVID-19.”

Sehubungan itu, jelas Setiausaha Tetap Lembaga berkenaan, Dr Jamili Nais, Jabatan Kesihatan Sabah mengesyorkan Kompleks Taman Kinabalu ditutup kepada orang awam, termasuk pendaki ke Gunung Kinabalu selama 14 hari.

Ia berkuat kuasa 25 September (esok) hingga 8 Oktober depan.

“Semua kakitangan yang bertugas di pusat saringan, kaunter pendaftaran dan pintu masuk Kompleks Taman Kinabalu serta Panalaban, dikehendaki menjalani saringan kesihatan pada hari ini di Dewan Kinabalu

Jelas Jamili lagi semua malim gunung dan porter serta kakitangan Sutera Sanctuary Lodge (SSL) dan Mt Torq yang terdedah kepada jangkitan COVID-19 ketika bertugas pada dua tarikh berkenaan, diarah menjalani saringan kesihatan.

Pun begitu, kakitangan taman, SSL dan Mt Torq serta agensi yang ada kepentingan akan dibenarkan masuk.

Semua kemudahan awam juga akan dilakukan proses nyah kuman. – AlHijrah Online


MH122 KE KL TERPAKSA BERPATAH BALIK KE SYDNEY – MAS

KUALA LUMPUR: Pesawat Malaysia Airlines MH122 yang berlepas ke Kuala Lumpur dari Lapangan Terbang Antarabangsa Sydney, Australia terpaksa berpatah balik berikutan gangguan daripada penumpang di dalam pesawat.

Malaysia Airlines dalam kenyataan hari ini memaklumkan pihak berkuasa tempatan sedang menilai situasi itu.

“Demi kepentingan keselamatan, komander penerbangan membuat keputusan untuk berpatah balik ke Sydney. Penerbangan itu membawa 194 penumpang dan lima kru selamat mendarat pada 3.47 petang waktu tempatan.

“Keselamatan dan keselesaan kru dan penumpang kami adalah amat penting bagi Malaysia Airlines,” menurut kenyataan itu.

Terdahulu, portal berita antarabangsa melaporkan penerbangan Malaysia Airlines ke Kuala Lumpur dari Sydney terpaksa berpatah balik susulan “insiden kecemasan” di udara.

MH122 berlepas dari Sydney pada 1.40 tengah hari dan mendarat semula pada 3.47 petang.

Video yang disiarkan menerusi X (Twitter) oleh individu yang didakwa berada dalam penerbangan MH122 itu menunjukkan kru penerbangan cuba menenangkan seorang lelaki yang menjerit kepada penumpang lain.

Sementara itu, Polis Persekutuan Australia menerusi media sosialnya memaklumkan pihaknya sedang bertindak terhadap kejadian kecemasan itu di Lapangan Terbang Antarabangsa Sydney.

“Kemas kini akan dikeluarkan pada masa yang sesuai,” menurutnya.–AlHijrah Online


KES BAHARU COVID-19 KEKAL DUA ANGKA

PUTRAJAYA: Kementerian Kesihatan Malaysia (KKM) hari ini mengumumkan kes baharu positif COVID-19 masih lagi dua angka,  iaitu 37 kes dilaporkan sehingga 12 tengah hari tadi.

Ketua Pengarah Kesihatan Datuk Dr Noor Hisham Abdullah berkata daripada jumlah kes baharu itu, empat adalah kes import manakala bakinya,  33 merupakan kes penularan tempatan.

“Oleh itu, jumlah kes positif COVID-19 di Malaysia adalah 6,779 kes dan jumlah kes aktif dengan kebolehjangkitan COVID-19 adalah 1,387 kes.

“Sehingga kini, 16 kes positif COVID-19 sedang dirawat di Unit Rawatan Rapi (ICU). Daripada jumlah itu, empat kes memerlukan bantuan pernafasan,” katanya pada sidang media harian perkembangan COVID-19 di sini, hari ini.

Menurut beliau, sebanyak 58 kes sembuh dan dibenarkan discaj hari ini menjadikan jumlah kumulatif kes yang telah pulih sepenuhnya adalah 5,281 kes, iaitu 77.9 peratus daripada keseluruhan kes.

Dr Noor Hisham juga berkata terdapat dua kes kematian berkaitan COVID-19 menjadikan jumlah kumulatif kes kematian COVID-19 di Malaysia adalah 111 kes iaitu 1.64 peratus daripada jumlah keseluruhan kes.

“Kes kematian ke-110 (kes ke-6743) merupakan lelaki warganegara Malaysia berumur 30 tahun yang ditemukan mati di Rompin, Pahang. Keputusan ujian sampel COVID-19 yang diambil semasa bedah siasat didapati positif pada 12 Mei 2020. Kes ini di bawah siasatan pihak Polis Diraja Malaysia dan Pejabat Kesihatan Rompin. Punca jangkitan belum dikenal pasti dan masih dalam siasatan.

“Kes kematian ke-111 (kes ke-5195) merupakan lelaki warganegara Malaysia berumur 90 tahun dan mempunyai latar belakang penyakit darah tinggi dan penyakit kronik pernafasan. Beliau dirawat di Hospital Enche’ Besar Hajjah Khalsom, Johor pada 16 April 2020 dan disahkan meninggal dunia pada 13 Mei 2020 pukul 10.36 pagi,” katanya.

Mengulas perkembangan kes COVID-19 di negara ini, beliau mengakui bahawa jumlah kes kumulatif semakin meningkat namun kadar kenaikan kes didapati semakin perlahan.

“Keberkesanan pendekatan oleh kerajaan dapat dibuktikan apabila dikaji dengan menggunakan kaedah permodelan dan ramalan yang dijalankan Institut Kesihatan Negara, Kementerian Kesihatan Malaysia, dan  Perintah Kawalan Pergerakan (PKP) 1 sehingga PKP 4 telah berhasil dalam menurunkan kebolehjangkitan COVID-19 dalam negara,” katanya.

Dalam pada itu, Dr Noor Hisham berkongsi amalan 3W iaitu ‘wash’ (basuh), ‘wear’ (pakai)  dan ‘warn’ (amaran), bagi memastikan rakyat negara ini sentiasa menjaga kebersihan diri dalam usaha mengekang penularan jangkitan COVID-19 terutamanya ketika musim perayaan.

“Amalkan 3W iaitu kerap mencuci tangan dengan air dan sabun (wash), digalakkan memakai alat penutup hidung dan mulut  di tempat awam atau jika bergejala (wear), dan (warn) iaitu amaran yang lebih berkonsep peringatan,” katanya.

Beliau turut menyarankan rakyat negara ini untuk mengamalkan langkah-langkah pencegahan termasuk mengelak daripada bersalam atau bersentuhan, menjaga etika batuk dan bersin, melakukan disinfeksi, duduk di rumah serta mendapatkan rawatan sekiranya bergejala. — BERNAMA


CUACA PANAS: SOLAT HAJAT SELEPAS ISYAK KHAMIS 1 JUN – JAWI

KUALA LUMPUR: Solat hajat berikutan fenomena cuaca panas dan kering berlarutan akan dilaksanakan di masjid dan surau di Wilayah Persekutuan (WP) selepas solat Isyak pada Khamis 1 Jun.

Jabatan Agama Islam Wilayah Persekutuan (JAWI) dalam satu kenyataannya berkata, solat hajat yang diadakan itu bagi mendoakan kesejahteraan negara.

“Sesungguhnya fenomena alam yang berlaku saban waktu adalah sebahagian dari tanda-tanda kebesaran dan kekuasaan Allah SWT.

“Semoga rakyat Malaysia dihindarkan dari sebarang kemudaratan dan sentiasa berada di bawah lindungan Allah SWT,” katanya hari ini.

Terdahulu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar meminta semua masjid di bawah seliaan Jabatan Kemajuan Islam Malaysia (JAKIM) untuk menganjurkan solat hajat bagi memohon kesejahteraan buat negara dan masyarakat, pada esok bersamaan 1 Jun 2023.—AlHijrah Online


PAKAR PBB PUJI KEPIMPINAN MALAYSIA BERHUBUNG KRISIS MYANMAR, GESA NEGARA ASEAN LAIN AMBIL PENDEKATAN SAMA

KUALA LUMPUR: Pelapor Khas Pertubuhan Bangsa-Bangsa Bersatu (PBB) mengenai situasi hak asasi manusia di Myanmar, Thomas Andrews, menyatakan penghargaannya terhadap  usaha yang ditunjukkan kepimpinan Malaysia berhubung krisis di Myanmar.

Bercakap pada sidang media sempena lawatannya ke Malaysia, di sini pada Khamis, beliau menggesa negara-negara Asia Tenggara lain mengambil pendekatan sama bagi menangani malapetaka hak asasi manusia yang menimpa Myanmar.

Beliau berkata Malaysia telah menyuarakan fakta yang jelas bahawa selepas lebih setahun pemimpin ASEAN mencapai Konsensus Lima Perkara (5PC) mengenai Myanmar, tiada apa yang berubah malah lebih ramai orang terbunuh atau terpaksa meninggalkan negara itu.

Andrews berkata sudah terlalu banyak yang dikorbankan negara dan rakyat Myanmar atas sikap berpuas hati dan tidak berbuat apa-apa masyarakat antarabangsa, kerana itu kepimpinan yang ditunjukkan Malaysia memainkan peranan sangat penting.

“Menteri Luar (Datuk Seri) Saifuddin (Abdullah) telah memohon rakan-rakan ASEAN jangan tunggu lagi setahun – jangan hanya bercakap mengenai konsensus lima perkara tetapi mencipta dan melibatkan pelan tindakan untuk bergerak ke depan – pelan tindakan dengan jangka masa pelaksanaan.

“Malaysia bukan sahaja menyeru agar ASEAN terlibat dengan Kerajaan Perpaduan Nasional (NUG) Myanmar, ia telah mula melibatkan diri dengan Menteri Luar NUG Mar Aung,” katanya.

Andrews yang juga bekas ahli Kongres Amerika Syarikat berada di sini dari 17 hingga 23 Jun bagi mengumpulkan maklumat tentang situasi hak asasi manusia di Myanmar dan untuk lebih memahami tindak balas Malaysia serta ASEAN terhadap krisis itu.

Sepanjang minggu ini, beliau telah bertemu dengan beberapa pegawai kerajaan Malaysia, Ahli Parlimen, pemimpin masyarakat awam dan individu daripada pelbagai komuniti Myanmar yang telah melarikan diri daripada keganasan dan penganiayaan tentera.

Malaysia adalah negara ASEAN pertama yang dikunjunginya.

Andrews berkata misinya di sini memberinya peluang untuk bertemu dengan ramai lelaki, wanita dan kanak-kanak yang melarikan diri dari Myanmar, termasuk mereka yang baru tiba di Malaysia.

“Mereka bercerita tentang apa yang mereka saksikan atau alami. Kisah-kisah ini, menunjukkan keganasan yang melanda di seluruh negara,” katanya ketika berkongsi mengenai hasil peringkat awal laporannya.

Andrews berkata sejak rampasan kuasa tentera pada Feb 2021, lebih 2,000 orang awam telah terbunuh, lebih 14,000 ditahan manakala lebih satu juta hilang tempat tinggal atau melarikan diri.

Krisis itu juga menjerumuskan Myanmar ke kancah krisis ekonomi dan kemanusiaan yang mengancam nyawa dan kesejahteraan berjuta-juta penduduk.

Kumpulan bersenjata telah membunuh atau mencederakan sekurang-kurangnya 382 kanak-kanak, manakala lebih 1,400 ditahan dan sekurang-kurangnya 142 diseksa, katanya memetik laporannya mengenai kanak-kanak yang terjejas akibat rampasan kuasa tentera Junta yang diterbitkan baru-baru ini.

“Keadaan di Myanmar adalah malapetaka hak asasi manusia. Orang ramai yang melarikan diri dari Myanmar berusaha bermati-matian untuk lari dari serangan, penganiayaan dan penyeksaan. Mereka terdesak untuk selamatkan nyawa mereka dan keluarga mereka,” katanya.

Beliau berkata mustahil untuk menangani isu berkaitan mereka yang mencari perlindungan di Malaysia dan negara lain di rantau ini tanpa menangani krisis di Myanmar dengan berkesan.

“Malaysia bukan sahaja mengakui hakikat ini, malah sudah siap sedia, diterjemahkan menerusi kata-kata dan tindakan Menteri Luar Malaysia, untuk cabar ASEAN kaji semula dasar sedia ada mengenai Myanmar,” katanya.

Sementara itu, menurut kenyataan Kementerian Luar hari ini, lawatan Andrews mencerminkan komitmen negara dalam mencari penyelesaian aman dan berkekalan kepada situasi di Myanmar termasuk krisis di Rakhine, yang membawa kepada masalah pelarian terbesar di rantau ini sejak beberapa tahun kebelakangan ini.

“Situasi di Myanmar juga adalah penting dalam menjamin keselamatan dan kestabilan ASEAN,” menurut kenyataan itu.

Pelapor Khas itu telah mengadakan kunjungan hormat dengan Menteri Luar Datuk Seri Saifuddin Abdullah, pegawai dari Kementerian Luar dan Kementerian Pembangunan Wanita, Keluarga dan Masyarakat; Jawatankuasa Pilihan Khas Parlimen mengenai Hal Ehwal Antarabangsa dan Jawatankuasa Pilihan Khas Parlimen mengenai Wanita, Hal Ehwal Kanak-kanak dan Pembangunan Sosial; Suruhanjaya Hak Asasi Manusia Malaysia (SUHAKAM); serta masyarakat sivil.

Andrews juga mengadakan perbincangan meja bulat anjuran Institut Diplomasi dan Hubungan Luar Negeri (IDFR) mengenai “Hak Asasi Manusia di Myanmar: Perspektif dan Realiti” dan berucap pada Perbincangan Meja Bulat Peringkat Tinggi bertajuk “Pendidikan Pelarian: Menggerakkan Agenda Ke Hadapan” sempena Hari Pelarian Dunia anjuran All-Party Parliamentary Group Malaysia (APPGM), Kementerian Luar dan Universiti Islam Antarabangsa Malaysia (UIA).

Kementerian turut memaklumkan, pakar PBB itu akan membentangkan satu laporan lisan mengenai lawatannya ke Malaysia di sesi ke-50 Majlis Hak Asasi Manusia di Geneva pada 29 Jun.

Pelapor Khas mengenai situasi hak asasi manusia di Myanmar dilantik oleh Majlis Hak Asasi Manusia dan berkhidmat atas kapasiti peribadi. —AlHijrah Online


KEDUTAAN SAUDI PINDAH RAKYATNYA SUSULAN  PROTES DI LUBNAN

BEIRUT : Kedutaan Arab Saudi di Lubnan berkata pada Ahad sehingga kini seramai 132 warga Arab telah dipindahkan susulan protes yang berlaku di negara itu, lapor agensi berita Xinhua.Pihak kedutaan turut menasihatkan rakyatnya untuk meninggalkan Lubnan ekoran demonstrasi yang tercetus sejak 17 Oktober, memetik agensi berita Lubnan.Lebih sejuta penduduk Lubnan mengadakan protes kerana membantah rancangan kerajaan untuk membuat pembaharuan dengan mengenakan cukai kepada rakyat. — BERNAMA


MDYP tak kompromi isu pencemaran

BATU PAHAT – Individu atau pemilik syarikat dalam kawasan pentadbiran Majlis Daerah Yong Peng (MDYP) diingatkan agar tidak melakukan aktiviti sehingga menyebabkan pencemaran yang akan menjejaskan kesihatan dan keselesaan penduduk.

Yang Dipertuanya, Mohd Hafiz Aliman berkata, MDYP juga tidak teragak-agak mengambil tindakan undang-undang dan hukuman sewajarnya kepada mereka yang dikesan melakukan kesalahan ini.

“Mereka yang berniat untuk melakukannya haruslah menghentikannya dan amaran ini  dibuat susulan terdapat aduan pencemaran bau busuk yang berpunca daripada beberapa kawasan pertanian di sekitar Yong Peng.

“Saya percaya bau busuk terbabit dipercayai beberapa petani dan  pekebun yang menggunakan baja najis haiwan yang tidak diproses terlebih dahulu selain baja terbabit tidak mempunyai kelulusan agensi berkaitan,” katanya.

Beliau berkata kepada pemberita selepas merasmikan program Colour Fun Walk 2019 di Dataran Gemilang Yong Peng, kelmarin.

Menurutnya, beliau juga dimaklumkan bau busuk tersebut telah mengakibatkan  kira-kira 3,000 penduduk di kawasan pentadbiran MDYP terjejas selain kehadiran lalat yang mengganggu aktiviti seharian penduduk.

Katanya, bau busuk ini mula dikesan semenjak dua minggu lalu dan pihaknya juga sudah menerima aduan daripada orang ramai serta peniaga gerai makanan yang menyebabkan pendapatan mereka menyusut.

“Sehingga Jumaat lalu, kami sudah berjaya mengesan sebuah kebun seluas hampir lima ekar dipercayai menggunakan baja yang tidak diproses oleh pemiliknya dan notis juga sudah diberikan kepada pemilik kebun berkenaan.

“Tindakan diambil di bawah Seksyen 8 Akta Pihak  Berkuasa Tempatan 1976 kerana melakukan perbuatan kacau ganggu kepada orang awam dan sekiranya selepas ini ada pekebun yang degil, tindakan lebih berat akan dikenakan kepada mereka,” katanya.

Menurutnya, notis dikeluarkan sebagai pengajaran kepada pekebun lain agar merujuk  dengan Jabatan Pertanian dan Jabatan Perkhidmatan Veterinar untuk menggunakan baja yang sesuai. – SINAR HARIAN


POLIS KESAN PENAGIH DADAH LARI PKPD

KUALA LUMPUR: Polis sedang mengesan dua lelaki dipercayai menyelinap keluar dari Projek Perumahan Rakyat (PPR) Pantai Ria, Pantai Dalam yang dikenakan Perintah Kawalan Pergerakan Diperketatkan (PKPD).

Memetik laporan Harian Metro, Ketua Polis Daerah Brickfields, ACP Anuar Omar berkata, suspek dipercayai penagih dadah melarikan diri ke kawasan belakang PPR tersebut selepas melepasi kawalan kawat duri yang telah dipasang.

Laporan polis telah dibuat di Balai Polis Pantai selepas video kejadian tersebut tular di media sosial, hari ini.

“Polis sudah menjalankan operasi dan sedang mengesan mereka untuk tindakan selanjutnya.

“Kes disiasat mengikut Seksyen 22 (b) Akta Pencegahan dan Pengawalan Penyakit Berjangkit (Akta 342),” katanya kepada Harian Metro.

Tular sebuah video memaparkan dua orang lelaki meniarap untuk keluar daripada kawat duri yang dipasang di PPR Pantai Ria itu.

PPR Pantai Ria antara lokaliti di Kuala Lumpur yang termasuk dalam pelaksanaan PKPD bermula 1 Julai sehingga 14 Julai.—AlHijrah Online


PENIAGA TEPI JALAN MAUT TERKENA TAYAR LORI TERCABUT

BANDAR PERMAISURI: Seorang peniaga maut selepas terkena tayar lori yang tercabut di Kilometer 43 Jalan Pantai, Kuala Terengganu-Kampung Raja, dekat sini semalam.

Dalam insiden kira-kira 5 petang, mangsa Muhammad Airiel Rizman Mohamad Nazari, 18, yang berasal dari Kampung Mengabang Panjang, Kuala Terengganu sedang berniaga di tepi jalan bersama rakannya, Nik Muhammad Afiq Rizani Mohd Zainani, 22.

Ketua Polis Daerah Setiu, DSP Afandi Hussin berkata siasatan awal mendapati lori terbabit sedang dalam perjalanan dari Kampung Merang ke Kampung Telaga Papan sebelum sebiji tayar belakangnya tercabut dan terpelanting ke tepi jalan.

“Tayar tersebut terkena Muhammad Airiel Rizman dan Nik Muhammad Afiq Rizani yang sedang berniaga di tepi jalan.

“Muhammad Airiel Rizman meninggal dunia di tempat kejadian akibat cedera parah di dada manakala Nik Muhammad Afiq Rizani patah tangan kanan dan luka di bahagian muka,” katanya ketika dihubungi malam tadi.

Afandi berkata mayat mangsa telah dibawa ke Unit Forensik Hospital Setiu untuk tindakan susulan manakala rakannya turut menerima rawatan di hospital sama.

Menurut Afandi lagi pemandu lori yang berusia 37 tahun dan berasal dari Kelantan tidak mengalami sebarang kecederaan.

“Rakaman percakapan saksi dan waris si mati telah diambil untuk siasatan. Lori tersebut juga telah dibawa ke Ibu Pejabat Polis (IPD) Setiu untuk pemeriksaan dan kes disiasat mengikut Seksyen 41(1) Akta Pengangkutan Jalan 1987,” katanya.–AlHijrah Online


JEMAAH LELAKI SEMPAT SELESAIKAN SOLAT ASAR SEBELUM MENINGGAL DUNIA

TEMERLOH: Seorang jemaah lelaki meninggal dunia selepas selesai menunaikan solat Asar di Masjid Paya Luas, di sini pada Sabtu lalu.

Kejadian kira-kira jam 4.51 petang itu dirakam kamera litar tertutup (CCTV) yang memaparkan lelaki itu berada dalam kedudukan tahiyat akhir namun dalam keadaan kaku selepas jemaah selesai menunaikan solat.

Kongsi pemilik akaun Facebook Nur Qaseh, bapanya, Abd Rahman Rapie @ Hj Abd Rahman, 64, sempat menyempurnakan solat Asar sebelum dikerumuni jemaah lain yang bimbang dengan keadaannya.

“Ayah sedang solat Asar di masjid, ayah tiba-tiba pengsan dan dikejarkan ke Hospital Sultan Haji Ahmad Shah, Temerloh (HOSHAS).

“Ayah mengalami pendarahan otak, sebelum ini ayah sudah ada penyakit darah tinggi,” katanya dalam hantaran itu.

Bagaimanapun, Abd Rahman Rapie menghela nafas terakhirnya pada 21 Ogos, jam 9.17 malam dan jenazah telah dikebumikan di Tanah Perkuburan Kampung Paya Luas.

Sementara itu, Ahli Dewan Undangan Negeri (ADUN) Kuala Semantan, Hassanuddin Salim mengucapkan takziah atas pemergian Allahyarham.–AlHijrah Online


COVID-19: KESIHATAN RAKYAT JADI KEUTAMAAN – PM ANWAR

PUTRAJAYA: Jemaah Menteri memutuskan tanpa ragu bahawa masalah kesihatan rakyat menjadi hal utama.

Perdana Menteri, Datuk Seri Anwar Ibrahim berkata, perkara seperti pelancongan termasuk pertumbuhan ekonomi tidak boleh mengatasi kepentingan itu, lebih-lebih lagi dalam menghadapi wabak termasuk COVID-19.

Jelasnya, Malaysia tidak mendiskriminasi mana-mana negara dalam menjalankan pemeriksaan COVID-19 terhadap pelancong yang tiba di negara ini.

Langkah yang diambil kerajaan antaranya kawalan di pintu masuk negara oleh Jabatan Imigresen akan diperketatkan bagi memantau kemasukan rakyat asing ke Malaysia.–AlHijrah Online


KONFLIK YAMAN MAKIN PARAH, MERCY MALAYSIA SASAR DANA BANTUAN RM1 JUTA

HADRAMAWT (Yaman): Krisis kemanusiaan Yaman semakin parah dengan 7.4 juta populasinya mengalami kekurangan nutrisi makanan di mana 4.4 juta darinya berada dalam fasa akut.

Data dikeluarkan Pejabat Koordinasi Bantuan Kemanusiaan Pertubuhan Bangsa-Bangsa Bersatu (UNOCHA) itu menyebabkan Mercy Malaysia meneruskan misi bantuan ke Yaman sejak 2015.

Terkini, pertubuhan bukan kerajaan (NGO) berpangkalan di Kuala Lumpur itu menghantar pasukan sukarelawan empat anggota yang tiba di Lapangan Terbang Saiyun di sini jam 6 pagi waktu tempatan.

Ketua Misi Kemanusiaan Mercy Malaysia ke Yaman, Norazam Ab Samah berkata ini merupakan misi ketiga Mercy Malaysia ke Yaman bagi membantu meringankan beban kelompok yang terjejas.

Katanya, misi kali ini menumpukan kepada bantuan makanan nutrisi kepada kanak-kanak pelarian dalaman di wilayah selatan Yaman di Aden selain meneroka bantuan kemanusiaan lain.

“Mercy Malaysia juga akan melihat keperluan kesihatan, air bersih dan sanitasi yang dikatakan semakin rumit di Yaman. Focus area bagi misi kali ini adalah di kawasan selatan Yaman di Aden.

“Misi selama 12 hari ini melihat bantuan nutrisi kanak-kanak dan juga program jangka panjang untuk Mercy Malaysia lebih lama di Yaman, khususnya dalam sektor kesihatan,” katanya kepada AlHijrah Online di sini hari ini.

Konflik perang saudara di Yaman bermula pada 2014 apabila kelompok pemisah Houthi mengambil alih Sana’a dan kini menguasai sebahagian besar wilayah utara negara Arab termiskin itu.

Pakatan yang diketuai Arab Saudi-Emiriyah Arab Bersatu (UAE) kemudian bertindak dalam konflik itu dengan melakukan serangan udara ke atas kelompok pemisah pada Mac 2015 dan situasi konflik itu berlanjutan sehingga ke hari ini.

Perang saudara selama lima tahun itu mengorbankan lebih 100,000 nyawa dengan majoritinya orang awam, manakala jutaan pula berdepan dengan krisis kebuluran dan wabak penyakit dalam krisis kemanusiaan terburuk di abad ini.

Norazam berkata Mercy Malaysia menyasarkan mengutip dana RM1 juta bagi melaksanakan program jangka panjang di kawasan-kawasan sedang dikenalpasti di wilayah konflik terbabit.


PEKERJA PENYELENGGARAAN DIDENDA RM6,000 MILIKI 169 GAMBAR, VIDEO LUCAH

KUALA LUMPUR: Seorang pekerja penyelenggaraan didenda RM6,000 oleh Mahkamah Majistret Ampang hari ini kerana memiliki 169 gambar dan video lucah dalam telefon bimbitnya, tahun lepas.

Majistret Amalina Basirah Md Top menjatuhkan hukuman itu ke atas Mazlan Firdani Marzuki, 30, yang mengaku bersalah memiliki 92 kandungan gambar lucah dan 77 kandungan video lucah dalam telefon bimbitnya di sebuah rumah di Taman Ampang Indah, Ampang Jaya di sini pada 10.45 pagi, 20 April tahun lepas.

Pertuduhan mengikut Seksyen 292 Kanun Keseksaan yang membawa hukuman penjara maksimum tiga tahun atau denda atau kedua-duanya.

Mahkamah turut memerintahkan tertuduh menjalani hukuman penjara tiga bulan, sekiranya dia gagal membayar denda itu. Dia membayar denda berkenaan.

Terdahulu, Pegawai Pendakwa Nur Nazhzilah Mohammad Hashim dari Suruhanjaya Komunikasi Malaysia (MCMC) memohon hukuman setimpal sebagai pengajaran kepada tertuduh.

Peguam Ernie Ahmad dari Yayasan Bantuan Guaman Kebangsaan (YBGK) yang mewakili Mazlan Firdani memohon hukuman paling minimum atas alasan tertuduh merupakan bapa tiga anak serta penanggung utama keluarga.

“Anak-anak tertuduh berusia setahun hingga 14 tahun. Sepanjang siasatan dijalankan, tertuduh telah memberi kerjasama yang baik dalam kes ini. Anak guam saya juga memohon maaf selain berjanji tidak akan mengulangi perbuatan sama,” kata peguam itu.–AlHijrah Online


TUNKU AMPUAN NAJIHAH MANGKAT

KUALA LUMPUR:  Bekas Tunku Ampuan Negeri Sembilan Tunku Ampuan Najihah Almarhum Tunku Besar Burhanuddin, 100, mangkat di Hospital Cardiac Vascular Sentral Kuala Lumpur, di sini pada 6.53 pagi tadi.

Almarhumah adalah Raja Permaisuri Agong kepada Yang di-Pertuan Agong ke-10 Almarhum Tuanku Ja’afar Tuanku Abdul Rahman.

Setiausaha Kerajaan Negeri Sembilan Datuk Mohd Zafir Ibrahim dalam kenyataan memaklumkan jenazah Almarhumah akan disemayamkan di Istana Besar Seri Menanti dan akan dimakamkan di Makam Diraja Seri Menanti pada hari ini selepas waktu Asar.

Mohd Zafir berkata tempoh perkabungan bagi kemangkatan Almarhumah adalah selama satu hari iaitu pada hari ini.

“Selepas sahaja pengumuman ini, semua bendera hendaklah dikibarkan separuh tiang di seluruh Negeri Sembilan pada hari ini sepanjang tempoh perkabungan yang ditetapkan,” katanya.

Sementara itu, semua masjid dan surau di Negeri Sembilan digalakkan mengadakan majlis tahlil dan doa untuk Almarhumah dalam tempoh perkabungan.

Mohd Zafir juga mendoakan semoga roh Almarhumah dicucuri rahmat.–AlHijrah Online


PEMANDU BAS BERTEMBUNG MYVI MENINGGAL DUNIA

KUALA TERENGGANU: Pemandu bas ekspres yang terlibat dalam kemalangan dengan sebuah kereta pada Jumaat lalu, dilaporkan meninggal dunia di Hospital Sultanah Nur Zahirah, di sini pagi tadi.

Timbalan Ketua Polis Daerah Kuala Terengganu Supt Wan Mohd Zaki Wan Ismail berkata, mangsa Nik Nordin Josih, 51, yang berasal dari Pulau Melaka, Kota Bharu Kelantan dilaporkan meninggal jam 4.02 pagi.

Mangsa sebelum ini menerima rawatan di hospital sama kerana mengalami kecederaan pada bahagian limpa dan patah kaki kiri.

Nahas dua kenderaan itu sebelum ini meragut nyawa pasangan suami isteri, Che Ku Yusoff Ali Che Ku Embong, 52, dan isterinya, Siti Faridaf Ahmad, 46, selepas kereta dinaiki mereka bertembung dengan bas ekspres berkenaan.

Manakala anak pasangan itu, Che Ku Batrisya, 18, yang berada di tempat duduk penumpang hadapan, pemandu bas ekspres berusia 51 tahun serta lapan penumpang bas mengalami kecederaan.

Jumaat lepas, kereta Perodua Myvi dinaiki pasangan itu bertembung dengan sebuah bas ekspres di Kilometer 21, Jalan Kuala Terengganu-Kota Bharu, di Sungai Ikan, di sini kira-kira 12.45 tengah hari.—AlHijrah Online


WARGA EMAS DISELAMATKAN DARI KEBAKARAN, MENINGGAL BEBERAPA MINIT KEMUDIAN

SIBU: Seorang wanita warga emas sempat diselamatkan daripada sebuah rumah panjang yang terbakar di Nanga Masak, Ulu Katibas, Kapit, kira-kira 200 kilometer dari sini, namun meninggal dunia beberapa minit kemudian.

Ketua Polis Daerah Song DSP Rowney Michael Jalak berkata Tungtuk Angol yang berusia dalam 90-an menghembuskan nafas terakhirnya, selepas dibawa keluar oleh penduduk lain di Rumah Panjang Sebom yang musnah terbakar Rabu lepas.

“Semasa dibawa keluar, saksi berkata mangsa masih bernyawa, namun beberapa minit barulah mangsa meninggal dunia,” katanya ketika dihubungi semalam.

Beliau berkata siasatan setakat ini tidak menunjukkan sebarang unsur jenayah atau khianat dalam kejadian itu dan mayat mangsa telah dihantar ke Hospital Kapit untuk bedah siasat.

Sementara itu, Ketua Bomba dan Penyelamat Zon Sibu Andy Alie berkata penduduk rumah panjang memaklumkan Tungtuk sememangnya sudah uzur dan dalam keadaan nazak semasa diselamatkan dari kebakaran itu.

Beliau berkata pihaknya menerima laporan berhubung kebakaran itu pada pukul 4.45 petang, namun disebabkan jarak rumah panjang itu yang agak jauh, pasukan dari Balai Bomba dan Penyelamat Song yang digerakkan ke lokasi kejadian, hanya dapat tiba pada pukul 8.32 malam.

“Sebaik sahaja tiba di lokasi, rumah panjang tersebut telah terbakar 100 peratus. Berikutan itu, pihak bomba hanya membuat pemantauan bagi memastikan tiada kebakaran berulang berlaku,” katanya.–AlHijrah Online


SPRM BUKA KERTAS SIASATAN BERHUBUNG ISU DANA RM600 BILION

PUTRAJAYA: Suruhanjaya Pencegahan Rasuah Malaysia (SPRM) telah membuka kertas siasatan berhubung isu dana RM600 bilion yang didakwa diseleweng kerajaan terdahulu.

Ketua Pesuruhjaya SPRM Tan Sri Azam Baki, ketika dihubungi Bernama, mengesahkan perkara itu namun tidak mendedahkan butiran lanjut berhubung siasatan yang sedang dilaksanakan agensi berkenaan.

“Ya, SPRM ada membuka kertas siasatan berhubung isu ini,” katanya ringkas.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 pernah dibangkitkan oleh bekas Ketua Menteri Melaka Adly Zahari pada 15 Nov lepas.

Semalam, Perdana Menteri Datuk Seri Anwar Ibrahim berkata beliau menyerahkan sepenuhnya kepada agensi berkaitan untuk menyiasat isu dana RM600 bilion yang didakwa diseleweng kerajaan terdahulu.

Menurut Anwar, Kementerian Kewangan telah memaklumkan beberapa pelanggaran melibatkan isu itu.

Bekas Perdana Menteri Tan Sri Muhyiddin Yassin pula dilapor berkata beliau tidak takut disiasat susulan dakwaan penyelewengan dana kerajaan berjumlah RM600 bilion ketika mengetuai pentadbiran sebelum ini.–AlHijrah Online


KEADAAN KESIHATAN PM BERTAMBAH BAIK

PUTRAJAYA: Perdana Menteri, Tan Sri Muhyiddin Yassin dilapor dalam keadaan stabil dan bertambah baik.

Muhyiddin sebelum ini dimasukkan ke hospital pada 30 Jun dan masih menerima rawatan akibat jangkitan pada sistem penghadaman beliau.

Bagaimanapun, menurut kenyataan Pejabat Perdana Menteri, beliau dijangka dibenarkan keluar dari hospital dalam tempoh beberapa hari lagi.

Kenyataan tersebut juga memaklumkan, selepas menjalani pemeriksaan kesihatan yang rapi, didapati tiada bukti menunjukkan Muhyiddin mengalami masalah tumor lama yang berulang.

“Atas nasihat pasukan doktor, beliau kini berada di hospital utuk terus mendapatkan rawatan antibiotik intravena.

“Perdana Menteri mengucapkan ribuan terima kasih kepada orang ramai yang mendoakan kesihatan beliau,” katanya.–AlHijrah Online


DUA MAUT GEMPA BUMI 6.2 SKALA RICHTER DI SUMATERA

JAKARTA: Sekurang-kurangnya dua maut dalam kejadian gempa bumi berukuran 6.2 skala Richter yang melanda kepulauan Sumatera hari ini.

Ketua Agensi Mitigasi Bencana Nasional (BNPB), Suharyanto mengesahkan perkara tersebut selain memaklumkan 20 orang mengalami kecederaan di Pasaman Barat, Sumatera Barat.

Gempa kuat itu berlaku hanya beberapa minit selepas gegaran kecil dirasai penduduk.

Seorang penduduk tempatan, Yudi Prama Agustino, 36, ketika ditemui wartawan AFP berkata, dia mula menyedari gempa bumi berlaku selepas permainan anak-anaknya terjatuh.

“Saya panik kerana ada mentua saya di dalam rumah dan mereka agak uzur dan sakit.

“Sebaik sahaja kami berada di luar, gempa bumi 6.2 lebih kuat berlaku dan semua orang bertambah panik,” katanya.

Gempa bumi tersebut turut dirasai di Malaysia dan Singapura namun tiada amaran tsunami dikeluarkan. –AlHijrah Online


G25 BERHENTILAH BANGKIT ISU SENSITIF

SHAH ALAM: Penerbit Sinar Harian, Datuk Dr Hussamuddin Yaacub menyarankan individu dalam kumpulan bekas penjawat awam kanan, G25 supaya berhenti membangkitkan isu sensitif yang boleh membangkitkan kemarahan rakyat di negara ini.

Jelas beliau, kumpulan itu sepatutnya menggunakan kebijaksanaan mereka daripada cuba menghangatkan lagi sentimen agama dengan mempersoal kewujudan Jabatan Kemajuan Islam Malaysia (Jakim).

“Saranan saya kepada bijak pandai dalam G25, tolong gunakan kebijaksanaan kalian untuk tidak terus mengasak isu Jakim dan perkara-perkara lain yang tidak mengikut Perlembagaan buat masa ini.

“Masa tidak sesuai. Jangan barakan keadaan. Boleh tunggu sekejap? Bukan boleh mati pun jika tidak bincang. Biar reda suhu dulu,” katanya di sini semalam.

Kelmarin, G25 menerusi laporan bertajuk ‘Perkara Pentadbiran Mengenai Islam’ menyatakan tiada peruntukan dalam Perlembagaan untuk MKI dan Jakim ditubuhkan di peringkat nasional.

Menurut laporan itu, perkara yang berkaitan agama dan orang Islam serta adat Melayu merupakan bidang kuasa eksklusif badan perundangan dan majlis eksekutif negeri.

Kumpulan itu turut mendakwa, oleh sebab penubuhan dua agensi itu tidak melibatkan Parlimen dan Perkara 76, apa juga nasihat dan cadangan yang dikeluarkan oleh kedua-dua agensi itu akan kekal sebagai nasihat. — SINAR HARIAN


TNB gantung kerja kakitangan hina Agong

KUALA LUMPUR – Tenaga Nasional Berhad (TNB) menggantung kerja serta-merta kakitangannya yang mengeluarkan kenyataan menghina bekas Yang di-Pertuan Agong, Sultan Muhammad V, baru-baru ini.

Dalam kenyataan dikeluarkan syarikat berkenaan, TNB memaklumkan tindakan tersebut diambil selepas siasatan dalaman dilakukan syarikat berkenaan.

“Siasatan dalaman telahpun berjalan dan pekerja terlibat telah digantung tugas dengan serta merta.

“Kami ingin menegaskan, kenyataan tersebut adalah pendapat individu itu sendiri dan bercanggah dengan prinsip-prinsip TNB,” memetik kenyataan itu.

Menurut kenyataan itu lagi, TNB meluahkan kekesalan berhubung status berkenaan dan memandang serius isu tersebut.

“Sebagai syarikat yang mengutamakan nilai-nilai murni dan integriti tinggi, kami tidak berkompromi terhadap mana-mana kakitangan kami yang membuat kenyataan sebegini,” katanya. – Sinar Harian


KAJI SEMULA SISTEM PEMBELAJARAN TINGKATAN ENAM, ASINGKAN DENGAN ALIRAN PERDANA

KUALA LUMPUR: Sistem pembelajaran Tingkatan Enam wajar dikaji semula untuk ditambah baik sesuai dengan tahapnya sebagai pascasekolah.

Ini termasuk dari segi peraturan dikenakan kepada pelajar, silibus pelajaran, sistem pembelajaran itu sendiri dan juga pengwujudan kolej khas untuk mereka, menurut Presiden Ikatan Guru-Guru Muslim Malaysia (iGuru) Mohd Azizee Hasan.

Beliau berpendapat seeloknya Tingkatan enam diasingkan dengan sistem pendidikan aliran perdana dengan mendirikan lebih banyak kolej Tingkatan Enam di seluruh negara.

“Sistem pembelajaran mereka juga dicadangkan dilaksanakan selari dengan universiti seperti sistem semester, kaedah pengajaran dan pembelajaran,” katanya ketika dihubungi.

Semalam, Perdana Menteri Datuk Seri Anwar Ibrahim pada Program Temu Anwar Negeri Sembilan di Universiti Sains Islam Malaysia berkata Tingkatan Enam di negara ini tidak seharusnya terikat sangat dengan peraturan sekolah, sebaliknya diberi sedikit kelonggaran walaupun berada di kawasan persekolahan.

Anwar berkata suasana Tingkatan Enam perlu diubah kerana ia sebenarnya merupakan pascasekolah seperti Matrikulasi berikutan sesi persekolahan berakhir pada Tingkatan Lima.

Turut senada, Setiausaha Agung Kesatuan Perkhidmatan Perguruan Kebangsaan Malaysia (NUTP) Fouzi Singon yang berpendapat kolej khas seperti ini dapat memusatkan semua pelajar Tingkatan Enam sekali gus memudahkan dari segi pengurusan, pembelajaran dan penempatan guru.

Ia juga menurutnya dapat menarik minat pelajar lepasan Sijil Pelajaran Malaysia (SPM) untuk melanjutkan pelajaran mereka di Tingkatan Enam kerana tidak dikaitkan dengan suasana dan peraturan sekolah.

“Mengambil kolej Matrikulasi sebagai contoh, ramai pelajar berebut untuk masuk ke kolej itu kerana adanya kolej dan jenama. Jadi kalau Tingkatan Enam ada kolej sendiri ia dapat menarik minat dan juga jenama kepada pelajar lepasan SPM,” katanya.

Sementara itu, Presiden Majlis Eksekutif Pelajar Kolej Tingkatan Enam Forest Heights Seremban Muhammad Hakim Mohd Syafawi menyifatkan cadangan tersebut merupakan perkara positif selain mereka juga tidak perlu lagi dilayan dan diasuh seperti pelajar aliran perdana.

“Ada dalam kalangan pelajar Tingkatan Enam perlu mengikuti peraturan sekolah seperti mengehadkan penggunaan gajet dan peranti komunikasi dan ada yang tidak dibenarkan membawa telefon pintar ke kelas sama seperti pelajar menengah lain.

“Perkara ini tidak seharusnya berlaku kerana Tingkatan Enam itu sendiri sudah bebas daripada peraturan sekolah dan pembelajarannya lebih ke arah futuristik, jadi penggunaan teknologi dalam pembelajaran sangat diperlukan,” katanya.

Senada dengannya, pelajar Kolej Tingkatan Enam Forest Heights Muhammad Amal Khan Abdul Aziz, 19, berkata pelajar Tingkatan Enam merupakan pelajar prauniversiti dan setaraf dengan mahasiswa di pusat pengajian tinggi pada peringkat Diploma dan Matrikulasi, justeru mereka seharusnya bebas dengan peraturan sekolah.

“Secara tidak langsung, ini akan mempengaruhi minda anak-anak lepasan SPM, kebanyakan mereka tidak berminat untuk memasuki Tingkatan Enam kerana faktor itu, selepas lima tahun di peringkat menengah sudah pastinya mereka inginkan sesuatu yang baharu termasuk budaya, cara pemakaian dan sebagainya,” katanya.

Muhammad Amal Khan berkata perlu ada perubahan terhadap suasana Tingkatan Enam di negara ini sekali gus dapat mengubah persepsi masyarakat terutamanya anak-anak muda supaya lebih berminat untuk memasuki Tingkatan Enam yang pastinya mempunyai kos pengajian yang lebih murah.–AlHijrah Online


SEORANG LELAKI WARGA INDONESIA MAUT DIGILIS TRAKTOR

GUA MUSANG:  Seorang lelaki warga Indonesia maut digilis traktor ketika sedang memunggah buah kelapa sawit di Ladang Serasa, Sungai Bayu, di sini, dalam kejadian pukul 12.10 tengah hari semalam.

Ketua Polis Daerah Gua Musang Supt Sik Choon Foo berkata mangsa yang dikenali sebagai Syaiful berusia 34 tahun maut di tempat kejadian akibat digilis tayar hadapan traktor terbabit.

“Siasatan mendapati sewaktu kejadian mangsa yang merupakan pekerja ladang sedang melakukan kerja memunggah buah kelapa sawit di kawasan berbukit ke dalam traktor berkenaan.

“Namun secara tiba-tiba traktor itu telah mengundur dengan sendiri. Mangsa cuba memanjat traktor untuk mengawal kenderaan, tetapi telah terjatuh dan digilis tayar hadapan traktor,” katanya dalam kenyataan hari ini.

Beliau berkata mayat mangsa dibawa ke Unit Forensik Hospital Gua Musang untuk proses selanjutnya dan kes disiasat mengikut Seksyen 41 (1) Akta Pengangkutan Jalan 1987.–AlHijrah Online


PKP 2.0 DILANJUTKAN SEHINGGA 18 FEBRUARI 2021

KUALA LUMPUR: Perintah Kawalan Pergerakan (PKP) 2.0 akan dilanjutkan sehingga 18 Februari 2021.

Menteri Kanan (Keselamatan) Datuk Seri Ismail Sabri Yaakob berkata arahan tersebut melibatkan semua negeri kecuali Sarawak yang kekal sebagai PKP Bersyarat (PKPB)  dan kawasan yang diisytiharkan PKP Diperketatkan (PKPD).

“Di atas penilaian risiko dan nasihat Kementerian Kesihatan Malaysia (KKM), sidang khas bersetuju untuk lanjutkan PKP 2.0 di seluruh negara dari 5 hingga 18 Februari ini,” katanya dalam sidang media khas hari ini.

Ismail Sabri berkata dalam tempoh lanjutan PKP 2.0, sektor ekonomi yang dibenarkan boleh terus beroperasi dan tiada sekatan seperti PKP yang dilaksanakan pada tahun lalu.

Namun katanya, prosedur operasi standard (SOP) yang lebih ketat akan dikeluarkan Majlis Keselamatan Negara (MKN) untuk tempoh lanjutan tersebut. – AlHijrah Online


EMPAT BERADIK BERSANDING SERENTAK, JIMAT RM40,000

BATU PAHAT: Bagi sepasang suami isteri, tiada yang lebih membahagiakan selain melihat keempat-empat anak mereka bersanding serentak dan menyambut kesemua menantu dalam satu majlis yang amat meriah di Taman Bistari, Tongkang Pechah di sini hari ini.

Itulah perasaan Mazlan Muskon, 56, dan Misnah Sulaiman, 51, apabila empat anak mereka membuat keputusan untuk mengadakan satu majlis sahaja bagi meraikan perkahwinan masing-masing kerana mahukan kenduri yang lebih meriah selain ingin berjimat.

“Ternyata majlis jadi lebih meriah apabila ramai yang hadir, bukan sahaja kenalan dan keluarga kami malah pihak pasangan keempat-empat anak saya juga hadir,” kata Mazlan kepada pemberita semasa majlis perkahwinan itu di kediamannya di sini.

Katanya langkah itu dapat menjimatkan kos keseluruhan majlis seperti mendapatkan khidmat untuk pelamin, katering dan jurugambar.

Mazlan dan Misnah sentiasa menerapkan konsep berjimat kepada anak-anaknya dengan menggalakkan mereka menabung sejak kecil lagi.

“Malah sebahagian perbelanjaan untuk majlis perkahwinan ini turut ditampung oleh duit tabungan yang mereka kumpul semenjak awal lagi (dari kecil).

“Sekitar RM40,000 dapat dijimatkan apabila majlis ini dilaksanakan serentak,” kata Mazlan.

Muhammad Amiruddin Mazlan, 25, pula berkata beliau dan adik-adiknya telah merancang untuk mengadakan majlis perkahwinan mereka secara serentak sejak Mei tahun lepas serta bersyukur ia dapat dilaksanakan.

Bagaimanapun, anak sulung daripada empat beradik tu berkata antara cabaran yang dihadapi mereka ialah mendapat kesepakatan dalam memilih tema pakaian, pelamin dan tarikh untuk bersanding.

“Pada mulanya, agak sukar untuk memilih tarikh kerana cuti masing-masing berbeza namun akhirnya kami sepakat memilih hari ini kerana cuti sempena Tahun Baharu Cina,” kata pekerja kilang itu.

Selain Muhammad Amiruddin dan pasangannya, Siti Nur Shahiera Mas Dery, 27, majlis itu menyaksikan persandingan Muhammad Fahmi Fakhruddin, 23, bersama pasangan Siti Aishah Sabtu, 24; Muhammad Erwan Azharizam, 22 bersama pasangan Wan Nur Hayati Meor Ahmad, 23, dan adik bongsu mereka iaitu Nur Aisyah Azrina, 21, bersama pasangan Muhammad Aidiel Ashraff Khairul Nizam, 24.

Pengerusi Jawatankuasa Kesihatan dan Perpaduan Negeri Johor Ling Tian Soon, yang hadir pada majlis itu, menyifatkan ia suatu inisiatif yang unik.

Beliau berkata selain amat meriah dan menjimatkan kos, majlis itu menjadi kenangan yang bermakna buat ahli keluarga berkenaan.

“Pada saya, ini adalah pengalaman pertama menghadiri majlis persandingan perkahwinan yang dijalankan serentak dengan empat pasangan sekali gus, bukan mudah untuk melaksanakannya kerana memerlukan kesepakatan dan semangat perpaduan daripada beberapa keluarga,” katanya. — AlHijrah Online


NAJIB HARAP BANTUAN KHAS AIDILFITRI BANTU PENJAWAT AWAM

KUALA LUMPUR, 9 Jun – Datuk Seri Najib Tun Razak berharap pemberian Bantuan Khas Kewangan sebanyak RM500 yang diumumkan semalam dapat membantu 1.6 juta penjawat awam sempena persiapan Aidilfitri.

“Saya telah mengumumkan bayaran bantuan khas kewangan sebanyak RM500 untuk penjawat awam Gred 54 dan ke bawah manakala pesara kerajaan yang menerima pencen akan diberi bantuan sebanyak RM250.

“Insya-Allah, bantuan khas kerajaan ini akan dapat membantu sedikit sebanyak sempena Hari Raya Aidilfitri ini,” kata Perdana Menteri dalam catatan di laman Facebook beliau, hari ini.

Semalam Najib mengumumkan pemberian Bantuan Khas Kewangan RM500 kepada 1.6 juta penjawat awam dan bantuan khas RM250 kepada 743,000 pesara kerajaan sebagai menghargai jasa perkhidmatan mereka. Pembayaran bagi bantuan khas akan dibuat pada 13 Jun ini.

BERNAMA


PM BERTEMU ANAK MUDA, PENUNGGANG P-HAILING SABTU INI

KUALA LUMPUR:  Perdana Menteri Datuk Seri Anwar Ibrahim dijadualkan bertemu dengan golongan belia dan penunggang motosikal bagi perkhidmatan penghantaran makanan (p-hailing) pada Sabtu ini dalam sesi dialog Temu Anwar: Selangor X Belia P-Hailing.

Anwar berkata selain tumpuan terhadap isu yang dihadapi golongan muda, sesi itu akan difokuskan kepada segmen penunggang p-hailing.

“Justeru itu, saya ingin menjemput anak-anak muda serta para penggerak p-hailing Negeri Selangor untuk turut sama dalam sesi ini.

“Pertanyaan dan pandangan semua pihak amat dialu-alukan untuk kita sama-sama membangunkan Malaysia MADANI,” katanya menerusi hantaran di laman Facebook hari ini.


PEMIMPIN BN, PN ADAKAN PERTEMUAN DI IBU NEGARA?

KUALA LUMPUR: “Tidak tahu lagi” itu reaksi ringkas Perdana Menteri Datuk Seri Ismail Sabri Yaakob ketika diajukan tujuan kehadirannya di sebuah hotel di sini hari ini.

Ismail Sabri yang juga Naib Presiden UMNO tiba di hotel berkenaan sebelum 3 petang, dipercayai ada kaitan pertemuan antara pemimpin Barisan Nasional (BN) dan Perikatan Nasional (PN).

Kelihatan menyusul tiba di hotel berkenaan secara berasingan adalah Timbalan Pengerusi BN yang juga Timbalan Presiden UMNO Datuk Seri Mohamad Hasan pada 3.04 petang, manakala Setiausaha Agung PN Datuk Seri Hamzah Zainudin dan Naib Presiden Bersatu Datuk Seri Ronald Kiandee pula dilihat datang dengan sebuah kenderaan pada pukul 3.15 petang.

Presiden Gerakan Datuk Dr Dominic Lau tiba di hotel berkenaan pada 2.40 petang.

Kebuntuan berhubung pembentukan kerajaan dan pelantikan Perdana Menteri ke-10 berlarutan selepas berakhirnya Pilihan Raya Umum ke-15 (PRU-15) pada 19 Nov apabila tiada parti atau gabungan parti politik  yang mendapat majoriti mudah 112 kerusi.

Keputusan PRU-15 menyaksikan BN memperoleh 30 kerusi, Pakatan Harapan (82), PN (73), GPS (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.–AlHijrah Online


GEMPA BUMI KUAT DI UTARA SUMATRA, SEMENANJUNG MALAYSIA TURUT RASAI GEGARAN

KUALA LUMPUR: Kejadian gempa bumi kuat berukuran 6.1 magnitud telah berlaku di Utara Sumatra Indonesia hingga menyebabkan beberapa negeri di Semenanjung Malaysia turut merasai gegarannya.

Jabatan Meteorologi Malaysia (MET Malaysia) memaklumkan, gempa bumi dengan kedalaman 10 kilometer (km) itu berlaku pada jarak 76km Barat Laut dari Payakumbuh, Indonesia.

“Tiada ancaman tsunami kepada Malaysia. Gegaran dirasai di bahagian Barat Semenanjung terutama di Selangor, Perak, Negeri Sembilan, Melaka dan Johor,” kata kenyataan MET Malaysia.

Di media sosial, ramai warga net di Semenanjung Malaysia memaklumkan merasai gegaran.

Video dan gambar langkah-langkah keselamatan yang diambil dengan keluar dari bangunan turut dikongsi warga media sosial. – AlHijrah Online


SPRM BERJAYA BAWA PULANG LELAKI TERBABIT SIASATAN KES 1MDB, SRC

PUTRAJAYA: Suruhanjaya Pencegahan Rasuah Malaysia (SPRM) berjaya membawa pulang seorang individu warga tempatan dari luar negara yang terlibat dalam siasatan kes 1Malaysia Development Bhd (1MDB) dan SRC International Sdn Bhd (SRC).

Menurut sumber, lelaki berkenaan yang sedang dalam siasatan SPRM kerana disyaki menerima wang hasil daripada penyelewengan dana 1MDB serta SRC, telah menghilangkan diri sejak 2018, dan dia tiba di Terminal 2, Lapangan Terbang Antarabangsa Kuala Lumpur (KLIA2) pada pukul 3.30 pagi dua hari lepas.

Sebaik tiba di KLIA2, lelaki itu dikatakan telah diberikan Notis Perintah untuk hadir ke ibu pejabat SPRM Putrajaya pada pukul 10 pagi hari yang sama (Rabu).

“Pegawai SPRM telah merakamkan keterangan beliau dan penggeledahan rumah telah dilakukan pada hari yang sama,” kata sumber itu.

Menurutnya hasil siasatan individu itu dipercayai telah menerima wang hasil penyelewengan dana 1MDB dan SRC melalui akaun bank syarikat yang dikenali sebagai Wright Shaw Limited, dan dia juga dipercayai telah menerima wang hasil daripada penyelewengan dana 1MDB melalui Yayasan Rakyat 1Malaysia (YR1M).

Sumber itu berkata SPRM berjaya membawa pulang individu berkenaan hasil kerjasama dengan agensi penguat kuasa dari luar negara.

Sementara itu, Ketua Pesuruhjaya SPRM Tan Sri Azam Baki mengesahkan perkara itu dan berkata SPRM sedang berusaha untuk membawa pulang beberapa lagi aset terkait 1MDB daripada beberapa individu yang terlibat di Singapura.

SPRM setakat ini berjaya mendapatkan kembali kira-kira 70 peratus aset 1MDB membabitkan jumlah kira-kira RM28.3 bilion.–AlHijrah Online


SELEPAS LEBIH DUA DEKAD, ANWAR KINI TADBIR MALAYSIA

KUALA LUMPUR: Pengerusi Pakatan Harapan (PH) Datuk Seri Anwar Ibrahim, 75, telah mengangkat sumpah sebagai Perdana Menteri Malaysia ke-10 selepas lima hari Parlimen tergantung dan landskap politik tanah air menemui jalan buntu sejak Pilihan Raya Umum ke-15 diadakan pada Sabtu lepas.

lstiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri telah diadakan di lstana Negara hari ini.

Anwar akan mengetuai kerajaan perpaduan.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan melantik Ahli Parlimen Tambun itu sebagai Perdana Menteri Malaysia ke-10.

Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan berkata pelantikan Pengerusi PH itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Ia selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara hari ini bagi membuat keputusan yang terbaik demi kepentingan dan kesejahteraan negara serta rakyat, kata beliau.

Anwar merupakan Timbalan Perdana Menteri Malaysia dari 1993 hingga 1998 ketika era pentadbiran Tun Dr Mahathir Mohamad sebagai Perdana Menteri.

Beliau turut memegang jawatan sebagai Menteri Kewangan dari 1991 sehingga 1998, dan dalam tempoh itu menyaksikan Euromoney menobatkan beliau sebagai empat menteri kewangan terbaik manakala pada 1996, Asiamoney menamakannya sebagai Menteri Kewangan Terbaik.

Ketika Krisis Kewangan Asia pada 1997, Anwar menyokong prinsip pasaran bebas dan menekankan isu kedekatan perniagaan dan politik di Malaysia.

Beliau menyokong akauntabiliti selain memulakan pemotongan perbelanjaan yang meluas demi menyelamatkan ekonomi Malaysia.

Anwar merupakan Pengerusi Jawatankuasa Pembangunan di Bank Dunia dan Tabung Matawang Antarabangsa pada 1998 untuk tempoh dua tahun di mana dalam tempoh itu beliau amat menyokong inisiatif membatalkan hutang dan menangguhkan hukuman terhadap negara-negara miskin, terutamanya di Afrika.

Selain sebagai Menteri Kewangan, Anwar turut memegang jawatan sebagai Menteri Kebudayaan, Belia dan Sukan pada 1983, Menteri Pertanian pada 1984 dan Menteri Pelajaran pada 1986.

Anwar turut dikenali sebagai penceramah terkemuka di persada antarabangsa dalam bidang ekonomi, demokrasi, kebebasan, tadbir urus, Islam dan demokrasi, serta keperluan terhadap akauntabiliti.–AlHijrah Online


DUA BERANAK DITEMUKAN MATI DALAM RUMAH

KUALA LUMPUR: Seorang wanita warga emas dan anak lelakinya ditemukan mati dalam sebuah rumah di Kampung Baru Kundang, Rawang, Selangor, pagi tadi.

Ketua Polis Daerah Gombak ACP Zainal Mohamed Mohamed berkata laporan kejadian tersebut diterima pihaknya pada 10.17 pagi, berkenaan seorang wanita tempatan, 71, tidak sedarkan diri dan seorang lelaki tempatan, 35, dalam keadaan tergantung di dalam rumah terbabit.

“Siasatan di tempat kejadian mendapati tiada sebarang unsur jenayah. Tiada sebarang kesan umpil dan pecah masuk. Barang-barang peribadi milik kedua-dua mereka seperti wang tunai dan telefon bimbit berada di tempat kejadian,” katanya dalam kenyataan, hari ini.

Beliau berkata pemeriksaan ke atas kedua-dua mayat juga tidak menjumpai sebarang unsur jenayah dan pihak Forensik Ibu Pejabat Polis Kontinjen Selangor turut hadir di lokasi kejadian untuk membantu siasatan.

“Mayat kedua-dua mangsa telah dihantar ke Unit Forensik, Hospital Sungai Buloh untuk tujuan bedah siasat. Kes diklasifikasikan sebagai Kes Mati Mengejut (SDR) sehingga laporan bedah siasat lengkap diperolehi,” katanya.

Zainal Mohamed berkata sebarang maklumat lanjut boleh menghubungi Ketua Balai Polis Kundang Sarjan Mejar Wan Azhar Wan Ariffin ditalian 03-60341222 atau 019-9997233. – AlHijrah Online


STATUS OKU TIDAK HALANG ZAMZURI SEBAR SYIAR ISLAM

PUTRAJAYA: Biarpun mengalami kurang upaya penglihatan, ia tidak menghalang usaha Zamzuri Ghani menyebarkan syiar Islam dengan menggunakan kepakarannya dalam Braille sehingga dinamakan antara penerima anugerah Maulidur Rasul SAW Peringkat Kebangsaan tahun ini.

Anak kelahiran Pasir Mas, Kelantan berusia 48 tahun itu aktif dalam penerbitan dan pengedaran Al-Quran Braille dan Tafsir Pimpinan Ar-Rahman Braille selain menganjurkan kelas-kelas pengajian Al-Quran braille serta fardu ain.

Beliau yang juga Pengurus Operasi Persatuan Orang-Orang Cacat Penglihatan Islam (Pertis) turut terlibat dalam mewujudkan 58 bahan bacaan Islamik kepada OKU penglihatan serta menyediakan buku-buku teks di bawah Kementerian Pendidikan yang menjadi rujukan pelajar OKU penglihatan.

Zamzuri dikurniakan anugerah berkenaan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada sambutan Maulidur Rasul Peringkat Kebangsaan 1445 Hijrah/2023 Masihi di Pusat Konvensyen Antarabangsa Putrajaya di sini hari ini.

Zamzuri ketika ditemui pemberita berkata beliau tidak menyangka menerima anugerah yang begitu besar dan menganggapnya sebagai pengiktirafan untuk golongan OKU dan Pertis.

“Kalau kira memang sumbangan saya tidak besar tetapi Alhamdulillah… kejayaan ini membuktikan peri pentingnya golongan OKU dalam menyebarkan syiar Islam,” katanya.

Bapa kepada lima anak berusia setahun hingga 12 tahun itu berkata beliau aktif membantu OKU penglihatan mengenai Islam dan membaca al-Quran melalui Pertis sejak 2001.

“Pengajaran al-Quran menggunakan Braille amat membantu terutama OKU penglihatan berusia 18 tahun untuk menghafal,” katanya.

Lima lagi penerima Anugerah Maulidur Rasul SAW ialah Presiden Pertubuhan Penyebaran Islam Antarabangsa Datuk Kamarudin Abdullah dan bekas Pengarah Jabatan Agama Islam Sarawak (1994-2000) Datuk Misnu Taha.

Penerima lain ialah aktivis kebajikan haiwan Datuk Dr Mhd Nordin Mohd Nor, Yang Dipertua Persatuan Falak Syar’i Malaysia Syed Kamarulzaman Syed Kabeer dan bekas penjawat awam Shaariah Dahman.

Sementara itu, Prof Datuk Dr Syed Othman Syed Husin yang diumumkan penerima Anugerah Perdana berkata anugerah diterimanya itu akan menjadi pemangkin untuk beliau lebih aktif menyebarkan dakwah Islam kepada masyarakat.

“Saya sebenarnya tidak terfikir diberikan anugerah ini, ia adalah anugerah daripada Allah SWT dan saya akan berikan perkhidmatan baik kepada masyarakat,” kata bekas pemangku Naib Canselor Universiti Utara Malaysia (UUM) pada 1987 hingga 1990.

Majlis sambutan Maulidur Rasul Peringkat Kebangsaan 1445 Hijrah/2023 Masihi bertemakan Perpaduan Teras Malaysia MADANI itu diserikan dengan keberangkatan Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah.

Turut hadir Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail serta kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof. — AlHijrah Online


POLIS MOHON BANTUAN KESAN NUR SHAFINA MAISARAH

KUALA LUMPUR: Polis meminta bantuan orang ramai untuk mengesan seorang remaja perempuan berusia 15 tahun yang dilaporkan hilang sejak Rabu lepas.

Ketua Polis Daerah Kajang ACP Mohd Zaid Hassan berkata remaja tersebut dikenali sebagai Nur Shafina Maisarah Abdullah yang beralamat terakhir di Batu 20 1/4, Kampung Padang, Hulu Langat, Selangor.

“Semalam, polis menerima satu laporan berkaitan orang hilang daripada seorang suri rumah iaitu wanita  berusia 34 tahun yang mengatakan anaknya masih belum pulang dari sekolah selepas dikatakan pergi ke sekolah dengan menaiki bas.

“Nur Shafina Maisarah kali terakhir dilihat pada 6.15 pagi, 13 Sept ketika keluar rumah menaiki bas Rapid untuk ke sekolah dengan berpakaian sukan sekolah. Saksi yang juga rakan sekolahnya ada melihat remaja terbabit turun dari bas tetapi tidak masuk ke kawasan sekolah,” katanya dalam kenyataan hari ini.

Beliau berkata wanita berkenaan menghubungi guru kelas anaknya, namun remaja terbabit didapati tidak hadir ke sekolah.

Justeru, Mohd Zaid meminta orang ramai yang mempunyai maklumat menghubungi balai polis berhampiran atau Pegawai Penyiasat kes Sarjan Mohamad Najib Mohd di talian 012-3429 297 bagi membantu siasatan. –AlHijrah Online


“SELESAI SEGERA ISU KEKURANGAN TENAGA KERJA” – PENGGIAT INDUSTRI PELANCONGAN

KUALA LUMPUR: Para penggiat industri pelancongan rata-ratanya bersetuju dengan syor Majlis Pemulihan Negara (MPN) yang menggesa agar rangka penambahbaikan sektor pelancongan negara dilakukan segera.

Ia merangkumi isu-isu termasuk masalah kekurangan tenaga kerja yang menjadi kekangan utama bagi kebanyakan daripada para penggiat industri.

Antara yang menyuarakan pandangan tersebut adalah Pengerusi De Moccis Boutique Hotel, Datuk Abdul Aziz Mat yang merasakan bahawa isu kekurangan tenaga kerja perlu diselesaikan dengan kadar segera.

“Usaha tersebut bukanlah sekadar ‘tangkap muat’ untuk mencari tenaga kerja, namun perlu ditapis dan dilatih terlebih dahulu agar kualiti pekerja sektor tersebut setanding dengan kualiti luar.”

Jelas Abdul Aziz, hal itu penting kerana ia sekaligus dapat menggalakkan lagi kemasukan pelancongan luar dan dalam negara yang berpuas hati dengan perkhidmatan yang ditawarkan.

“Cara dia bukan sahaja utk bekalkan pekerja, tetapi pekerja-pekerja yang berpengetahuan dan berpengalaman. Itu mustahak. Dari segi pihak kerajaan, (perlu) sediakan tenaga kerja yang mahir dan berpengetahuan.

“Tidak boleh ambil yang lepas habis sekolah, terus kerja. Mereka tidak tahu bagaimana hendak mengemas bilik hotel.”

Tambah Abdul Aziz, sekiranya pengambilan pekerja hanya dilakukan sekadar memenuhi kehendak industri, beliau bimbang perkara itu akan melemahkan lagi pelancongan negara meskipun sudah berada di dalam fasa peralihan endemik.

Beliau bagaimanapun berterima kasih di atas keprihatinan kerajaan yang menyalurkan bantuan kepada pemain sektor pelancongan.

“Ia amat membantu penggiat industri dalam melangsungkan perniagaan mereka, bahkan, kami juga bersedia untuk membantu kerajaan sekiranya memerlukan khidmat mereka.”

Sepanjang pandemik COVID-19, kerajaan telah melaksanakan pelbagai inisiatif untuk membantu pemain industri pelancongan daripada terkesan.

Ia termasuk Geran Khas Prihatin bagi pengusaha PMKS, program subsidi upah, selain pelaksanaan Program Imunisasi COVID-19 Kebangsaan (PICK). – Alhijrah Online


JAKIM JEMPUT 9 PANEL KE FORUM PERDANA BINCANG ISU VAKSIN

KUALA LUMPUR: Jabatan Kemajuan Islam Malaysia (JAKIM) akan menganjurkan Forum Perdana Ehwal Islam bertajuk “Vaksin : Cegah Sebelum Kalah” yang akan disiarkan secara langsung menerusi slot rancangan Forum Perdana Ehwal Islam di TV1 pada 25 Februari 2021 (Khamis), jam 9.00 malam hingga 10.30 malam.

Menurut Ketua Pengarah JAKIM, Datuk Abdul Aziz Jusoh, forum yang menampilkan sembilan orang ahli panel dan dua orang moderator itu merupakan julung-julung kali diadakan dengan menampilkan barisan panelis teramai.

Ia diadakan sempena Program Imunisasi COVID-19 Kebangsaan yang telah dilancarkan oleh Perdana Menteri Tan Sri Muhyiddin Yassin semalam.

“Antara panel yang akan mengupas topik berkenaan ialah Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, Timbalan Ketua Pengarah Kesihatan, Datuk Dr. Hishamshah Mohd Ibrahim, Mufti Wilayah Persekutuan Datuk Dr Luqman Abdullah, dan Mufti Perlis Datuk Dr Mohd Asri Zainul Abidin.

“Selain itu turut akan hadir sebagai panel, Timbalan Mufti Negeri Selangor, Datuk Dr Anhar Opir, Pengerusi Jawatankuasa Muzakarah Majlis Kebangsaan Bagi Hal Ehwal Ugama Islam (MKI), Datuk Wan Zahidi Wan Teh, Pensyarah Kanan Universiti Kebangsaan Malaysia Prof Madya Datuk Dr Mohd Izhar Ariff Mohd Kashim, Pakar Perubatan Keluarga, Dr Suhazeli Abdullah dan Pendakwah Firdaus Wong,” katanya dalam kenyataan media hari ini.

Moderator bagi forum tersebut ialah Pegawai JAKIM, Ustaz Mohd Hariri Mohamad Daud dan Pegawai Jabatan Agama Islam Selangor Ustaz Rizal Ramli.

Abdul Aziz berharap penganjuran forum itu akan dapat memberi kefahaman kepada seluruh lapisan masyarakat mengenai Program Imunisasi COVID-19 Kebangsaan sebagai salah satu usaha dan ikhtiar pihak kerajaan selaras dengan Maqasid Syariah demi menjaga nyawa ummat. — AlHijrah Online


PM ANWAR UCAP TAHNIAH KEPADA KESEMUA CALON SPM 2022

KUALA LUMPUR: Perdana Menteri Datuk Seri Anwar Ibrahim mengucapkan tahniah kepada semua calon Sijil Pelajaran Malaysia (SPM) 2022 yang menerima keputusan masing-masing hari ini.

Dalam catatan di media sosialnya, beliau berharap keputusan cemerlang yang diperoleh mereka dapat memberi lonjakan bermakna untuk mendepani langkah seterusnya.

“Kepada yang tidak, ini bukan pengakhiran, sebaliknya harus bangkit kuat dengan tekad dan azam untuk cipta kejayaan baharu.

“Salut saya kepada ibu bapa dan warga pendidik yang berterusan beri dukungan kepada anak bangsa kita,” tulisnya.

Menurut Ketua Pengarah Pendidikan Datuk Pkharuddin Ghazali, SPM 2022 menyaksikan seramai 10,109 daripada 373,974 calon memperoleh keputusan cemerlang gred A+, A dan A- dalam semua mata pelajaran.–AlHijrah Online


BARU JALANI PEMBEDAHAN, ANGGOTA POLIS BERSEMANGAT UNDI AWAL

JOHOR BAHRU: Meskipun baru lapan hari selesai menjalani pembedahan akibat komplikasi kencing manis, ia tidak melunturkan semangat seorang anggota Pasukan Simpanan Persekutuan (FRU) di sini untuk menjalankan kewajipan mengundi awal hari ini.

Hadir berkerusi roda seawal 7.30 pagi di Ibu Pejabat Polis Kontinjen (IPK) Johor, Kamsun Syaib, 58, kelihatan bersemangat dengan berpakaian kemeja-T berlambangkan Polis Diraja Malaysia (PDRM).

“Saya belum pernah lagi ketinggalan untuk menjalankan tanggungjawab sebagai rakyat Malaysia untuk mengundi dan bersyukur masih berpeluang sekali lagi walaupun dalam keadaan kurang sihat.

“Saya rasa penting untuk setiap rakyat Malaysia untuk tidak memandang ringan kewajipan kita sebagai rakyat Malaysia yang menentukan masa depan negara,” katanya kepada Bernama.

Kamsun yang telah berkhidmat selama 34 tahun dalam PDRM berkata beliau sedih dengan sikap segelintir masyarakat terutama golongan muda yang memandang enteng tanggungjawab itu.

Beliau yang dibantu isteri dan petugas Suruhanjaya Pilihan Raya (SPR), menjadi antara anggota keselamatan terawal mengundi di sini.

Parlimen Johor Bahru menyaksikan penyandangnya Akmal Nasrullah Mohd Nasir daripada Pakatan Harapan berdepan tiga pencabar iaitu calon Barisan Nasional Johan Arifin Mohd Ropi, Mohd Mohtaj Yacob (Perikatan Nasional) dan Mohamad Akhiri Mahmood (Pejuang). —AlHijrah Online


LELAKI DIDAKWA MEMANDU DALAM KEADAAN MABUK, SEBABKAN KEMATIAN PELANGGAN RESTORAN

KUALA LUMPUR: Seorang pemandu kenderaan utiliti sukan (SUV) dihadapkan ke Mahkamah Majistret di sini hari ini atas pertuduhan memandu di bawah pengaruh alkohol sehingga menyebabkan kematian seorang pelanggan restoran, dua minggu lepas.

Ejen Insurans K. Meena Sundram, 57, bagaimanapun mengaku tidak bersalah selepas pertuduhan terhadapnya dibacakan di hadapan Majistret Amanina Mohamad Anuar.

Mengikut pertuduhan, tertuduh didakwa memandu kenderaan Honda HRV di bawah pengaruh alkohol sebanyak 116 miligram (mg) dalam 100 mililiter (ml) darah.

Ia melebihi 67mg alkohol daripada had yang ditetapkan iaitu 50mg alkohol dalam 100ml kandungan darah, yang tertuduh tidak berdaya mengawal kenderaan itu dan menyebabkan kematian Soh Cheng Keong @Soh Chin Kiew, 76,  di Jalan Klang Lama menghala ke pusat bandar di sini pada 8.50 malam, 20 Mac lepas.

Lelaki itu dituduh mengikut Seksyen 44(1)(b) Akta Pengangkutan Jalan 1987 yang membawa hukuman penjara tidak kurang 10 tahun dan tidak melebihi 15 tahun serta denda tidak kurang RM30,000 dan tidak melebihi RM100,000 dan hilang kelayakan memandu untuk tempoh tidak kurang tujuh tahun dari tarikh disabitkan kesalahan, jika sabit kesalahan.

Mahkamah membenarkan tertuduh diikat jamin RM12,000 dengan seorang penjamin dan lesennya digantung sementara menunggu pelupusan kes serta menetapkan 3 Mei untuk sebutan kes.

Pendakwaan dikendalikan Timbalan Pendakwa Raya Siti Nursyuhada Abd Rauf manakala tertuduh diwakili peguam P. Ari Krishnan.

Pada 21 Mac lepas, media melaporkan seorang lelaki dipercayai mabuk telah merempuh ruang makan di luar sebuah restoran hingga mengakibatkan lapan individu cedera di Jalan Klang Lama, di sini.

Lelaki itu yang memandu Honda HR-V dari arah Petaling Jaya menghala ke pusat bandar hilang kawalan ketika sampai di lokasi sebelum melanggar sebuah kenderaan jenis Lexus yang diparkir di bahu kiri jalan.—AlHijrah Online


BANJIR TERENGGANU SEMAKIN BURUK

KUALA TERENGGANU: Jumlah penduduk terjejas banjir di Terengganu meningkat kepada seramai 3,469 orang di lima daerah setakat jam 4 petang tadi.

Berdasarkan laporan laman web Info Bencana Negeri Terengganu, mangsa membabitkan keseluruhan 985 keluarga ditempatkan di 68 pusat pemindahan sementara (PPS) di Kemaman, Hulu Terengganu, Dungun, Besut dan Setiu.

Bilangan mangsa yang dipindahkan ke PPS semakin bertambah berbanding hanya 2,598 daripada 752 keluarga di 59 PPS setakat 12 tengah hari tadi.

Di Hulu Terengganu, 562 mangsa daripada 207 keluarga berada di 16 PPS, manakala di Besut, jumlah mangsa turut meningkat kepada 471 orang membabitkan 106 keluarga yang berada di 15 PPS setakat jam 4 petang.

Banjir di Kemaman juga semakin buruk apabila jumlah mangsa semakin bertambah dan 21 PPS diaktifkan bagi menempatkan 1,995 penduduk daripada 539 keluarga.

Jumlah penduduk dipindahkan ke 10 PPS di Setiu turut menunjukkan peningkatan dengan 305 mangsa daripada 105 keluarga, manakala di Dungun, 101 mangsa daripada 28 keluarga dipindahkan ke lima PPS. –AlHijrah Online


NAHAS PESAWAT: JENAZAH ‘FOOD RIDER’ TELAH DITUNTUT KELUARGA, AKAN DIKEBUMI DI KEDAH HARI INI

KLANG: Penunggang p-hailing yang terkorban dalam nahas pesawat terhempas di Bandar Elmina, Shah Alam, pada Khamis lalu, telah dikenal pasti.

Ketua Polis Selangor Datuk Hussein Omar Khan berkata, mangsa p-hailing tersebut adalah Muhamad Hafiz Muhamad Saleh berusia 31 tahun.

Terdahulu, jenazah Muhamad Hafiz telah dituntut ahli keluarganya pada jam 9.30 pagi tadi.

Media tempatan melaporkan jenazah Muhamad Hafiz akan diuruskan oleh pihak Jabatan Agama Islam Selangor (JAIS) sebelum dibawa pulang ke Kedah untuk dikebumikan hari ini.

Bapanya, Muhammad Saleh Othman, 51, berkata, jenazah anak sulungnya itu akan disembahyangkan di Masjid Ar-Rahimiah Klang sebelum dibawa untuk dikebumikan di tanah perkuburan Masjid Al Huda, Kampung Jerung, Sungai Petani.

Khamis lalu, sepuluh individu terkorban setelah pesawat Beechcraft Model 390 (Premier 1) yang dalam penerbangan dari Langkawi ke Subang itu terhempas.

Lapan yang maut adalah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.—AlHijrah Online


BELANJAWAN 2021: AGONG TERIMA MENGHADAP MENTERI KEWANGAN

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Menteri Kewangan Senator Tengku Datuk Seri Zafrul Tengku Abdul Aziz berhubung penyediaan Belanjawan 2021 yang akan dibentangkan Jumaat ini.

Datuk Pengelola Bijaya Diraja Datuk Ahmad Fadil Shamsuddin berkata, dalam majlis menghadap di Istana Negara yang berlangsung selama 70 minit bermula jam 3 petang tadi, Al-Sultan Abdullah telah berkenan menerima sembah taklimat ringkas mengenai kedudukan ekonomi dan fiskal negara.

“Seri Paduka Baginda juga turut dimaklumkan mengenai usaha Kementerian Kewangan bagi penyediaan Belanjawan 2021 sejak bulan Julai 2020, melalui lebih 40 sesi libat urus yang melibatkan lebih 2,000 individu dan wakil perniagaan, termasuk para wakil daripada parti-parti politik negara yang telah diadakan baru-baru ini,” kata Ahmad Fadil dalam kenyataan hari ini.

Al-Sultan Abdullah katanya menzahirkan penghargaan kepada kerajaan serta parti politik di atas semangat bipartisan dan pemuafakatan yang telah ditunjukkan.

Baginda turut menzahirkan harapan agar kerajaan dapat memperhalusi dengan sebaiknya cadangan-cadangan yang telah dikemukakan bagi merangka belanjawan yang bersifat inklusif dan komprehensif, serta berpaksikan kebajikan rakyat, pemulihan ekonomi negara dan pembendungan efektif wabak COVID-19.

“Al-Sultan Abdullah berpendapat amalan kematangan berpolitik dengan mengenepikan perbezaan dan kepentingan parti atau peribadi amatlah penting pada ketika ini demi keselamatan dan kebajikan rakyat serta kesejahteraan negara yang amat terkesan akibat bencana wabak COVID-19,” kata Ahmad Fadil. — AlHijrah Online


Tiga lagi mayat Orang Asli ditemui

KUALA LUMPUR – Tiga lagi mayat yang disemadikan mengikut adat Orang Asli suku Bateq ditemukan semalam dipercayai antara 12 Orang Asli yang didakwa terkorban kerana penyakit misteri di Kuala Koh, Gua Musang.

Ketua Polis Kelantan, Datuk Hasanuddin Hassan berkata, dua mayat  lelaki dan seorang perempuan itu ditemui kira-kira jam 4.30 hingga 5.00 petang semalam selepas penemuan rangka pertama di kawasan berkenaan.

“Mayat-mayat berkenaan ditemukan sekitar 600 meter dari khemah penempatan mereka. Mayat berkenaan diletakkan di atas pokok dan ditutup dengan tikar mengkuang.

“Penemuan tersebut selain dibantu pihak berkaitan ia juga dapat dikesan berpandukan pertolongan daripada ahli keluarga Orang Asli terbabit yang arif dengan keadaan hutan di sana,” katanya kepada media di Kota Bharu, hari ini.

Mayat tersebut dikenal pasti sebagai Safiah Papan, 18,  Jais Keladi, 55, Fayah Papan, 19, manakala rangka pertama yang ditemui semalam adalah milik Din Hamdan, 18.

Menurut Hasanuddin lagi, mayat berkenaan berkemungkinan akan dikeluarkan hari ini untuk tindakan selanjutnya.

“Kita
 tidak boleh keluarkan begitu sahaja sebab ini melibatkan Orang Asli
Bateq. Mereka ada ritual kaumnya sendiri, kita kena jaga dan hormati
adab,” katanya.

Operasi pencarian hari kedua hari ini masih tidak menggunakan khidmat anjing pengesan kerana kepakaran yang dimiliki oleh Orang Asli di sana sudah dapat membantu mencari kedudukan mayat.

Namun begitu, beliau menyatakan kebimbangannya sekiranya ahli keluarga tidak mengingati kedudukan sebenar mayat-mayat berkenaan.


Perlindungan baharu suri rumah diperkenalkan

PUTRAJAYA, 24 April – Kementerian Sumber Manusia merancang memperkenalkan undang-undang baharu untuk menyediakan perlindungan Pertubuhan Keselamatan Sosial (Perkeso) bagi suri rumah.

Menterinya, M. Kula Segaran
berkata, undang-undang baharu itu merupakan salah satu daripada dua perundangan
yang diharapkan oleh kementerian dan bakal memberi manfaat kepada 1.4 juta suri
rumah di negara ini.

Enggan mengulas lanjut, Kula
Segaran berkata, undang-undang baharu itu masih di peringkat perbincangan.

“Butiran akan diumumkan secara
berperingkat selepas kami mengadakan perbincangan dengan pihak berkepentingan,”
katanya kepada pemberita pada sidang media berkaitan setahun pemerintahan PH di
Putrajaya, hari ini.

Menurut Kula Segaran,
undang-undang itu diwujudkan sebagai jaminan kepada suri rumah Malaysia.

Terdahulu, suri rumah dalam
kumpulan B40 dibenarkan membuka akaun Kumpulan Wang Simpanan Pekerja (KWSP)
dengan sekurang-kurangnya RM5.


TIDAK MUDAH MELATAH TUDUHAN NEGATIF KEPADA MADAD

KUALA LUMPUR: Bidang perniagaan dan kerja amal Murtadha Dakwah Centre (MADAD) mempunyai banyak cabaran termasuk tuduhan berkaitan kewangan.

Biarpun begitu, Pengarah Urusannya Mohammad Yaakub Yusra berkata beliau tidak mudah melatah dan tenang dalam menghadapi segala persepsi negatif dengan membuktikan dakwaan yang dilemparkan salah.

“Sebagai contoh kami buat audit secara terbuka. Kami juga jemput Suruhanjaya Pencegahan Rasuah Malaysia (SPRM) lakukan forensik audit.

“Hasil siasatan mendapati tidak berlaku sebarang pecah amanah. Tiga tahun kami buat audit dan serah kepada SPRM dan alhamdulillah, kami mendapat anugerah sebagai Rakan Strategik SPRM Kedah,” katanya.

Tegas Mohammad Yaakub kejayaan yang diperoleh MADAD pada hari ini sebahagian besarnya adalah hasil amanah yang diberikan melalui sumbangan orang ramai.

Pihaknya akan memastikan amanah itu akan terus dijaga dan digunakan sebaiknya untuk manfaat lebih ramai ummah.

Sementara itu menjelaskan penglibatan MADAD dalam bidang perniagaan, Mohammad Yaakub berkata langkah itu untuk mengurangkan kebergantungan terhadap sumbangan orang ramai untuk kerja-kerja amal.

“Hasil perniagaan digunakan kembali untuk perkhidmatan kepada masyarakat seperti bantuan kepada mereka yang memerlukan, membina masjid, kelas pengajian percuma, rumah anak yatim dan pusat pemulihan akhlak.

“Perniagaan diceburi MADAD merangkumi penternakan, pertanian, perikanan, unit khas saham, hartanah, rumah inap desa, peruncitan serta perkhidmatan makanan dan minuman yang membantu membiayai kos MADAD,” katanya.

Kejayaan pengurusan MADAD turut menyaksikan Mohammad Yaakub menerima Anugerah Usahawan Islam Moden Bisnes Sinar Harian Awards (BISA) baru-baru ini.

Mohammad Yaakub berkata anugerah itu akan menjadi inspirasi untuk MADAD mengembangkan perniagaan seterusnya dapat membantu lebih ramai orang dari pelbagai sudut.

Ketika ini MADAD sedang membangunkan Murtadha Dakwah Centre iaitu sebuah pusat komuniti Islam yang dilengkapi masjid, rumah warga emas, pusat tahfiz integrasi, kapsul hotel, stadium e-sports, hub sukan sunah serta penyediaan khidmat pengurusan jenazah yang dilakukan secara percuma.


DUA NYARIS MAUT KANVAS LORI MELAYANG

KUALA LUMPUR: Seorang penunggang dan pembonceng motosikal nyaris maut selepas kanvas pada sebuah lori tertanggal dan melayang ke arah kedua-dua individu tersebut.

Berdasarkan rakaman kamera papan pemuka, penunggang dan pembonceng motosikal kebetulan berada di belakang lori terbabit ketika kanvas berkenaan tertanggal.

Kanvas yang melayang dan ‘membalut’ kedua-dua mangsa menyebabkan penunggang hilang kawalan dan hampir digilis lori.

Berdasarkan rakaman yang turut tular di media sosial, pembonceng motosikal beberapa kali berpusing selepas terjatuh namun kedua-dua mangsa dilihat mampu berdiri selepas kemalangan.

Kejadian dipercayai berlaku pada 3 November 2021 pada 8.09 pagi di sempadan Serdang, Puchong atau Sepang. – AlHijrah Online


DUA BEKAS TRANSGENDER DAPAT PELUANG MENJADI TETAMU ALLAH

KUALA LUMPUR: Dua lelaki yang merupakan bekas transgender diberi rezeki dan peluang untuk menjadi tetamu Allah SWT ke Tanah Suci bagi menunaikan ibadah umrah.

Perjalanan kedua-dua lelaki itu menjadi dhuyufurrahman ditaja oleh Jabatan Psikiatri Kuliah Perubatan Universiti Islam Antarabangsa Malaysia (UIAM) Kuantan bersama Persatuan Insaf Pahang.

Menurut hantaran di Facebook Kuliah Perubatan UIAM Kuantan, salah seorang daripada mereka telah berkahwin dan dikurniakan dua orang anak sejak 2016.

“Kini lelaki itu memiliki perniagaan menjual nasi lemak di Kuantan dan seorang lagi berniaga menjual roti canai.

“Mereka berdua telah memulakan hidup baru. Kami doakan perjalanan mereka ke sana selamat.

“Semoga Allah SWT mengurniakan mereka umrah yang mabrur dan membantu mereka menjadi ikon buat rakan sekerja,” kata hantaran tersebut.

UIAM telah menggerakkan Projek Disforia Jantina yang dijalankan Kuliah Perubatan UIAM Kuantan dan diketuai oleh Profesor Dr Samsul Draman. — AlHijrah Online


DUA PESAWAT TERHEMPAS SELEPAS BERTEMBUNG DI UDARA

Dallas, AS: Dua pesawat tentera yang dilapor digunakan semasa Perang Dunia ke-2 bertembung di udara, mengakibatkan kedua-duanya terhempas.

Insiden berlaku ketika pertunjukan udara Commemorative Air Force Wings Over Dallas di Lapangan Terbang Eksekutif Dallas, Amerika Syarikat.

Ketika ini, belum ada pengesahan tentang jumlah kematian dan kecederaan akibat kejadian ini, bagaimanapun Datuk Bandar Dallas mengesahkan tiada penonton atau individu yang menonton pertunjukan itu terkesan.

Dua pesawat terbabit, Boeing B-17 Flying Fortress dan Bell P-63 Kingcobra bertembung di udara, sebelum terhempas sekitar jam 1.20 tengah hari.

Video-video yang dirakam penonton yang menunjukkan insiden udara berkenaan menjadi tular di media sosial.

Kepulan asap dapat dilihat sebaik sahaja kedua-dua pesawat malang itu terhempas.

Lebuh raya dan akses ke lokasi kejadian ditutup untuk beberapa jam untuk tujuan siasatan dan pembersihan. – Alhijrah Online


LKIM SEDIAKAN BEKALAN IKAN SEGAR SEJUK BEKU DI KAWASAN RISIKO BANJIR

TUMPAT: Lembaga Kemajuan Ikan Malaysia (LKIM) akan menyediakan bekalan ikan segar sejuk beku di kawasan berisiko banjir terutama pada musim tengkujuh nanti, kata Timbalan Ketua Pengarah (Pembangunan) LKIM Kusuadi Sallih.

Beliau berkata LKIM sedang merangka jawatankuasa persediaan bencana alam bagi memastikan bekalan ikan sentiasa mencukupi dan dapat dibekalkan ke kawasan yang dilanda banjir.

“Kita turut menyediakan pusat pengumpulan ikan di beberapa negeri sebagai persediaan menghadapi musim tengkujuh tahun ini.

“Selain itu, kita akan mendapatkan maklumat dari semasa ke semasa dari Jabatan Meteorologi Malaysia (MetMalaysia) mengenai situasi banjir yang akan berlaku di negara ini,” katanya.

Beliau berkata demikian kepada pemberita selepas Majlis Perasmian Program Jualan Murah Keluarga Malaysia (PJMKM) peringkat Dewan Undangan Negeri (DUN) Pasir Pekan di Wisma I’Baadurraham Taybah Mart, di sini hari ini, yang dirasmikan Menteri Besar Kelantan Datuk Ahmad Yakob.

Media melaporkan MetMalaysia meramalkan negara akan mengalami hujan lebat berterusan mulai pertengahan November ini yang membawa kepada banjir besar. –AlHijrah Online


RASULULLAH SAW IKUTAN TERBAIK UMAT MANUSIA

KUALA LUMPUR: Rasulullah SAW adalah ikutan yang terbaik kepada semua umat manusia dari segenap aspek kehidupan.

Menteri di Jabatan Perdana Menteri (Hal Ehwal Agama) Datuk Idris Ahmad berkata, baginda juga merupakan ikon penyatuan ummah.

“Hal ini boleh dilihat melalui sirah baginda Nabi Muhammad SAW di bumi Madinah yang berjaya menyatukan Aus dan Khazraj melalui Piagam Madinah,” kata Idris dalam catatan di Facebook sempena Maulidur Rasul 1444H hari ini.

Menurut Idris, Maulidur Rasul berasal daripada bahasa Arab yang membawa maksud kelahiran Nabi Muhammad SAW.

Katanya kelahiran baginda membawa rahmat kepada sekalian makhluk di seluruh alam dan merupakan utusan terakhir dalam menyebar syiar Islam.

Sementara itu Idris memaklumkan tema ‘Keluarga Malaysia Pemangkin Kemakmuran’ amat sesuai diangkat bagi Sambutan Maulidur Rasul tahun 1444H/2022M.

“Kita semua merupakan sebuah keluarga, di mana para anggotanya tinggal dalam suatu tempat di bawah suatu rumah dalam keadaan saling bergantungan.

“Justeru, marilah kita mengambil semangat sempena Sambutan Maulidur Rasul tahun ini untuk terus bertekat menjaga keharmonian dan keamanan sejagat di negara Malaysia tercinta ini,” katanya. – AlHijrah Online


KERAJAAN KEKAL PENDIRIAN TIDAK TAMBAT RINGGIT – AHMAD MASLAN

KUALA LUMPUR: Kerajaan kekal dengan pendirian untuk tidak menambat ringgit dalam usaha menangani penyusutan nilainya berbanding dolar Amerika Syarikat (AS) berikutan kesan buruknya kepada rakyat.

Ketika menegaskan perkara itu, Timbalan Menteri Kewangan 1 Datuk Seri Ahmad Maslan berkata tindakan menambat ringgit akan menyebabkan Malaysia hilang keupayaan untuk meneruskan dasar monetari dan seterusnya memaksa Bank Negara Malaysia (BNM) menaikkan Kadar Dasar Semalaman (OPR) ke tahap sama seperti kadar faedah Amerika Syarikat yang kini di ambang 5.00-5.25 peratus.

“Alangkan OPR kita pada 3.00 peratus rakyat sudah rasa amat tidak selesa, ini kan pulak (jika) dinaikkan kepada 5.25 peratus.

“Satu lagi keburukan (menambat ringgit), kawalan aliran modal tidak akan bebas kerana keluar masuk pelaburan asing ke dalam negara kita akan dikawal. Apabila kita tambat nilai ringgit, maka ini menjejaskan keyakinan dan daya saing negara,” katanya pada sesi soal jawab lisan di Dewan Negara, hari ini.

Beliau menjawab soalan tambahan Senator Datuk Shamsuddin Abd Ghaffar sama ada kerajaan akan bertindak menambat ringgit serta punca kejatuhan ringgit dan usaha menanganinya.

Mengulas selanjutnya, Ahmad berkata sebahagian besar daripada kejatuhan kadar pertukaran ringgit pada tempoh terdekat ini didorong oleh pengukuhan dolar AS dan nilai mata wang serantau seperti yen Jepun, baht Thailand, won Korea, renminbi China dan peso Filipina turut susut.

“Walaupun terdapat mata wang negara jiran yang menunjukkan prestasi lebih baik berbanding dolar AS, namun negara-negara tersebut telah mengetatkan dasar monetari dengan lebih agresif,” katanya.

Ahmad berkata Malaysia juga akan memerlukan rizab antarabangsa yang tinggi untuk menjaga tambatan itu seperti nilai yang ditetapkan.

Dalam keadaan pasaran kewangan global yang tidak menentu, kadar pertukaran ringgit yang fleksibel memainkan peranan yang penting sebagai penyerap kejutan luaran di samping mengurangkan impak terhadap aktiviti ekonomi domestik

Sehubungan itu, katanya, kerajaan terus komited dan fokus dalam usaha melaksanakan polisi struktural yang berupaya meningkatkan pertumbuhan ekonomi dan daya saing negara bagi menarik aliran masuk dana dan pelaburan asing yang akan menyokong pengukuhan nilai ringgit.

Ini termasuk menerusi dasar untuk menambah baik iklim pelaburan dan produktiviti Malaysia menerusi pelaksanaan Dasar Pelaburan Baharu (NIP).

“Kerajaan juga akan memastikan kemampanan fiskal dan keadaan makroekonomi yang stabil akan terus terpelihara dengan merumus dasar fiskal jangka sederhana yang teguh, berhemah dan jelas seperti Dasar fiskal, Akta Tanggungjawab Fiskal yang akan dibentangkan kepada Parlimen tidak lama lagi,” katanya.

Pada masa sama, beliau berkata BNM akan mengambil pendekatan untuk memastikan pelarasan ringgit berada dalam keadaan teratur.

Malah, bagi menangani kemeruapan pasaran pertukaran asing, bank pusat itu akan terus menguruskan risiko-risiko dari perkembangan domestik dan luaran serta bersedia untuk menggunakan instrumen dasar operasinya bagi memastikan keadaan pasaran yang teratur.

“Risiko daripada pergerakan mendadak nilai pertukaran ringgit berbanding dolar AS juga dapat dikurangkan melalui penggunaan instrumen lindung nilai, penekanan kepada pinjaman luar yang berhemah dan kedalaman pasaran mata wang dalam negara yang tinggi,” katanya.–AlHijrah Online


JENAZAH DUA JEMAAH HAJI MALAYSIA DIKEBUMIKAN DI MAKKAH

MAKKAH: Jenazah dua jemaah haji lelaki yang meninggal dunia Jumaat 30 Jun lalu dikebumikan di Tanah Perkuburan Syareek, Makkah.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar bersama pengurusan tertinggi Tabung Haji (TH) berkesempatan untuk menziarahi balu kepada dua jemaah yang meninggal dunia.

Mohd Na’im berkata, jemaah lelaki yang meninggal dunia masing-masing berusia 72 tahun dari Jitra, Kedah dan 60 tahun dari Kuala Terengganu, Terengganu.

“Semoga jenazah mereka diampuni serta dirahmati Allah SWT dan ditempatkan bersama para solehin.

“Semoga seluruh ahli keluarga bersabar serta redha dengan ketentuan Allah SWT,” katanya dalam satu hantaran di Facebook, hari ini.

Sebelum ini, Mohd Na’im memaklumkan kedua-dua jemaah haji itu antara tiga individu yang tidak dibawa ke Arafah untuk berwuquf kerana berada dalam keadaan koma di hospital Arab Saudi.

Beliau turut memaklumkan 95 jemaah haji berada di pusat rawatan Tabung Haji (TH) Makkah dan 15 lagi di hospital Arab Saudi.—AlHijrah Online


SALAH GUNA KUASA: BEKAS PENGETUA, KAKITANGAN SEKOLAH DITAHAN

JOHOR BAHRU: Suruhanjaya Pencegahan Rasuah Malaysia (SPRM) Johor menahan seorang bekas pengetua dan seorang kakitangan sebuah sekolah di negeri ini, pagi tadi, bagi membantu siasatan berhubung salah guna kuasa.

Menurut sumber, bekas pengetua berusia 60 tahun dan kakitangan berusia 41 tahun itu ditahan di pejabat SPRM Cawangan Kluang antara pukul 11 dan 11.30 tadi selepas hadir memberikan keterangan.

Difahamkan, pada tahun 2015 sehingga tahun lepas, kakitangan berkenaan telah menyalahgunakan jawatannya bagi mendapatkan kerja-kerja pembekalan dan penyelenggaraan di sekolah itu kepada syarikat miliknya sendiri.

Pada masa yang sama, bekas pengetua sekolah itu juga dikatakan dengan niat bersama meluluskan kerja-kerja berkenaan kepada syarikat itu.

Sementara itu, Pengarah SPRM Johor Datuk Azmi Alias mengesahkan penahanan dan menyatakan kes itu disiasat di bawah Seksyen 23 Akta SPRM 2009.

“Kedua-dua individu itu kemudiannya dilepaskan dengan jaminan SPRM,” katanya ketika dihubungi, hari ini.–AlHijrah Online


GAZA BERDEPAN BENCANA KEMANUSIAAN, BANTUAN PERLU SAMPAI KE PALESTIN

KUALA LUMPUR: Situasi terkini di Gaza semakin meruncing apabila jumlah kematian melibatkan orang awam terus meningkat di tengah-tengah pencerobohan dan sekatan menyeluruh oleh rejim Israel.

Penyelaras Misi Keamanan Global Malaysia (GPM) di pusat kemanusiaan di Gaza, Dr Tareq M. Altalmas berkata bekalan keperluan asas termasuk air dan elektrik terjejas teruk, menjadikan kehidupan lebih sukar bagi penduduk Palestin yang hilang tempat tinggal.

Beliau berkata talian telekomunikasi tidak berfungsi di kebanyakan bahagian.

“Pengeboman berterusan tanpa amaran awal, mengorbankan keluarga, kanak-kanak dan wanita dalam sekelip mata,” katanya kepada Bernama menerusi pesanan dari medan pertempuran (ground zero).

Tareq yang mengendalikan pusat itu bersama 10 sukarelawan Palestin berkata walaupun keganasan berterusan, pusat itu telah melakukan yang terbaik dalam memberikan bantuan kepada mereka yang memerlukan.

“Kami menghadapi masalah untuk bergerak di darat ekoran pengeboman yang berterusan kerana tiada garis merah bagi pasukan penjajah Israel. Wartawan, pasukan perubatan, orang awam setiap seorang daripada mereka boleh menjadi sasaran Israel,” katanya.

Peningkatan keganasan antara Israel-Palestin sejak 7 Okt telah menyebabkan banyak nyawa terkorban.

Lebih 338,000 orang di Semenanjung Gaza terpaksa meninggalkan kediaman mereka ekoran beribu-ribu kediaman, institusi awam dan infrastruktur telah dimusnahkan oleh Israel.

“Kami kini cuba menyediakan keperluan kepada mereka yang kehilangan tempat tinggal di sekolah UNRWA (United Nations Relief and Works Agency for Palestine Refugees). Dianggarkan lebih 100,000 orang kini berlindung di sekolah-sekolah terbabit.

“Doakan kami,” kata Tareq.

Sementara itu, Ketua Pegawai Eksekutif GPM Ahmad Fahmi Mohd Samsudin ketika dihubungi Bernama menggesa Perdana Menteri Malaysia Datuk Seri Anwar Ibrahim mendesak rakan sejawatannya dari Mesir untuk membuka lintasan Rafah, bagi membolehkan bantuan kemanusiaan dihantar ke Gaza.

Beliau berkata Gaza berada di ambang bencana kemanusiaan jika tiada tindakan diambil untuk menghentikan keganasan yang berterusan terhadap rakyat Palestin.

“Lintasan Rafah adalah satu-satunya talian hayat bagi rakyat Palestin sekarang,” katanya.

Fahmi menambah, GPM bersedia untuk menggerakkan sumber kemanusiaannya ke Gaza sebaik sahaja mereka mendapat lampu hijau daripada pihak berkuasa untuk berbuat demikian.

Sementara itu, beliau juga merayu kepada orang ramai untuk menderma kepada tabung kecemasan “Taufan Al-Aqsa” GPM yang dilancarkan Rabu, untuk membantu rakyat Palestin. Semua sumbangan boleh disalurkan ke Global Peace Mission menerusi akaun Maybank Islamic: 5642-2161-1602. — AlHijrah Online


EMPAT BERANAK ANTARA LIMA MAUT KEMALANGAN

KUANTAN: Empat beranak antara lima yang maut dalam kemalangan jalan raya di Kilometer 334 Jalan Kuala Lumpur-Kota Bharu, berhampiran Simpang Gesing di Raub, kira-kira 240 kilometer dari sini, jam 3.15 petang semalam.

Ketua Jabatan Siasatan dan Penguatkuasaan Trafik Pahang Supt Kamarulzaman Jusoh berkata, kemalangan melibatkan sebuah kenderaan pelbagai guna (MPV) Toyota Hilux dan sebuah kereta Chevrolet Optra yang dinaiki keluarga tersebut.

Lapor BERNAMA, keluarga yang maut dalam kemalangan tersebut adalah bekas tentera Muhamad Fadzli Aming(45), yang memandu kereta, isterinya Nur Asyitah Abu Samah (44), serta dua anak mereka Muhammad Iqmal (13), dan Irina Nur Qhalesya (7), yang beralamat di Kampung Jeruas Sega, Raub.

Bagaimanapun, Nur Asyitah disahkan maut di tempat kejadian sementara Irina Nur Qhalesyah meninggal dunia di Hospital Kuala Lipis, manakala Muhamad Fadzli dan Muhammad Iqmal, meninggal dunia semasa menerima rawatan di Hospital Raub.

Turut maut ialah penumpang Toyota Hilux, Wan Syahrul Munif Wan Jaffar (44), manakala rakannya berusia 30 tahun yang memandu, cedera di tangan dan kini menerima rawatan di Hospital Raub.

“Kemalangan dipercayai berlaku apabila Toyota Hilux yang dalam perjalanan dari Kuala Lumpur ke Kota Bharu, Kelantan hilang kawalan, dan masuk ke laluan bertentangan sebelum bertembung kereta dinaiki keluarga tersebut.

“Pemandu kereta dipercayai tidak dapat mengelak kerana jarak yang terlalu hampir dan kemalangan mengakibatkan kedua-dua kenderaan terlibat remuk teruk pada bahagian hadapan,” katanya menerusi kenyataan di sini, hari ini.

Kamarulzaman berkata bedah siasat dijalankan di Hospital Raub dan siasatan lanjut dijalankan di bawah Seksyen 41(1) Akta Pengangkutan Jalan 1987.—AlHijrah Online / BERNAMA


JANGAN KAFIRKAN MUSLIM DISEBABKAN PERBEZAAN PEGANGAN POLITIK – MOHD NA’IM

PUTRAJAYA: Semua pihak dinasihatkan untuk tidak sewenang-wenangnya membuat tuduhan seseorang muslim telah menjadi kafir disebabkan perbezaan pegangan politik.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, dakwaan seumpama itu adalah amat berat serta tidak wajar.

Tambahnya, sikap suka kafir mengkafir sesama muslim adalah bertentangan dengan prinsip akidah Ahli Sunnah Wal Jamaah (ASWJ).

“Saya menyeru kepada semua pihak agar lebih bertanggungjawab serta tidak sewenang-wenangnya menuduh seseorang muslim itu menjadi kafir disebabkan hanya perbezaan pegangan politik dan seumpamanya.

“Tindakan seperti itu amat berbahaya kerana ia bertentangan dengan prinsip agama selain akan mencetus kegelisashan dalam masyarakat,” katanya dalam satu kenyataan hari ini.

Mohd Na’im berkata, sebarang perkara dalam urusan agama khususnya dalam bidang akidah dan syariah perlu dirujuk kepada pihak berkuasa agama Islam Negeri serta para ilmuan yang diperakui kepakaran dalam sesuatu bidang.—AlHijrah Online


BEKAS IMAM BESAR MASJID NEGARA DIANUGERAHKAN TOKOH MAAL HIJRAH 1443H

PUTRAJAYA: Bekas Imam Besar Masjid Negara serta Hakim Majlis Tilawah al-Quran Peringkat Kebangsaan dan Antarabangsa, Tan Sri Syaikh Ismail Muhammad diumumkan Tokoh Maal Hijrah Peringkat Kebangsaan 1443 Hijrah atau 2021.

Ismail yang berasal dari Terengganu juga adalah Ahli Jawatankuasa Mentahsih Al-Quran Kementerian Dalam Negeri (KDN) dan Pengerusi Jawatankuasa Teks Doa peringkat jabatan di Jabatan Kemajuan Islam Malaysia (JAKIM) serta pembaca doa dalam masjlis-majlis rasmi.

Beliau juga merupakan tokoh ikon Al-Quran yang sentiasa memberi sumbangan ke arah penghayatan, pengamalan dan pembudayaan disiplin ilmu Al-Quran demi kemajuan agama, ummah dan negara.

Tokoh Maal Hijrah Antarabangsa tahun ini pula dianugerahkan kepada Setiausaha Agung Liga Dunia Islam yang juga Penasihat Majlis Diraja Arab Saudi, As-Syeikh Dr Muhammad Abdulkarim Al-Issa.

Pengumuman kedua-dua tokoh dilakukan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri sempena sambutan Maal Hijrah Peringkat Kebangsaan 1443H di Masjid Tuanku Mizan Zainal Abidin di sini, malam tadi yang turut dihadiri Perdana Menteri Tan Sri Muhyiddin Yassin.

Pemilihan kedua-dua tokoh dibuat berdasarkan sumbangan besar mereka memartabatkan syiar Islam pada peringkat nasional dan antarabangsa.

Kedua-dua tokoh masing-masing menerima hadiah wang tunai, pingat dan sijil penghargaan.

Anugerah itu disampaikan oleh Muhyiddin kepada Ismail manakala Duta Arab Saudi ke Malaysia, Datuk Dr Mahmoud Hussain Qattan mewakili Dr Muhammad. – AlHijrah Online


GEMPA BUMI: PM BANGGA DENGAN PASUKAN PENYELAMAT MALAYSIA DI TURKIYE

GAZIANTEP:Perdana Menteri Datuk Seri Anwar Ibrahim melahirkan rasa bangga beliau dan rakyat Malaysia di atas kecekapan dan tahap profesionalisme pasukan mencari dan menyelamat (SAR) negara yang bertugas membantu mangsa gempa bumi di Nurdagi di sini.

Beliau berkata pasukan SAR negara yang terdiri daripada anggota Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia, Angkatan Pertahanan Awam dan Kor Kesihatan Angkatan Tentera Malaysia yang ditempatkan di Nurdagi telah menunjukkan pengorbanan dan keupayaan luar biasa yang boleh dibanggakan.

“Saya bangga sekali dengan pasukan kita yang telah menunjukkan keupayaan yang luar biasa, pengorbanan yang luar biasa.

“Gabenor dan wakil gabenor di sini (Nurdagi) turut menyatakan bahawa pasukan kita menunjukkan dedikasi yang luar biasa. Saya bagi pihak seluruh rakyat ingin mengucapkan penghargaan dan doa kepada Allah SWT, mudah-mudahan beban rakyat di sini diringankan dan kita (Malaysia) akan buat sedaya upaya untuk membantu,” katanya.

Beliau berkata demikian kepada pemberita selepas melawat kem pasukan SAR negara di Stadium Nurdagi di sini, Rabu.

Anwar berkata sehingga semalam (Selasa), Malaysia telah berjaya mengumpul dana bantuan bencana di Turkiye sebanyak RM30 juta dan beliau akan berjumpa dengan Presiden Turkiye Reccep Tayyip Erdogan untuk menyampaikan bantuan berkenaan selain doa dan simpati rakyat Malaysia.

Terdahulu, Anwar meluangkan masa kira-kira 40 minit melawat dan mendengar taklimat operasi pasukan SAR negara.

Ketibaan beliau di sini pada 9 pagi waktu tempatan (2 petang waktu Malaysia) yang diiringi Menteri Luar Datuk Seri Dr Zambry Abdul Kadir dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali, disambut oleh Timbalan Komander Kontinjen SAR negara DSP Safrizan Suhaini dan Ketua Pasukan MAS-10 Abdul Manaf Che Isa.

Anwar kemudian diberi taklimat ringkas pengoperasian pasukan SAR negara oleh Safizan sebelum dibawa melihat peralatan dan kelengkapan SAR, serta dua anjing pengesan Frankie dan Denti yang dibawa ke sini.

Perdana Menteri kemudian turut berkesempatan memenuhi permintaan anggota pasukan SAR negara untuk duduk di atas padang bagi bergambar beramai-ramai sebagai pemangkin semangat, yang sekali gus menceriakan kem pasukan SAR negara.

Anwar dalam rangka lawatan mengejut ke Turkiye atas dasar persahabatan dan permintaan Erdogan yang telah dua kali menghubunginya meminta beliau ke Turkiye.

Beliau dijadualkan mengadakan pertemuan dengan Erdogan di Ankara.

Pada 11 Feb lepas, Anwar telah berhubung dengan Erdogan sejurus tiba daripada lawatan rasmi di Bangkok, Thailand bagi menyampaikan ucapan takziah serta doa atas kejadian bencana itu.

Perdana Menteri telah menunjukkan komitmen dan solidariti kepada rakyat Turkiye dengan menghantar dua pasukan SMART termasuk dua anjing pengesan (K9) serta membina Hospital Medan Malaysia Tahap Tiga yang dikendalikan Angkatan Tentera Malaysia.

Selain bantuan tenaga kerja bagi misi SAR, Malaysia turut menyalurkan bantuan dana kemanusiaan kepada Turkiye dan Syria sebanyak RM20 juta.

Pada 6 Feb lepas, gempa bumi berukuran 7.8 pada skala Ritcher telah melanda kawasan selatan Turkiye serta Syria, dan setakat 13 Feb, dilaporkan bilangan kematian mencecah 31,644 orang, dengan 106,428 lagi cedera, manakala di Syria pula, 5,329 orang maut dan 14,500 orang cedera.

Setakat semalam pasukan SAR negara telah mengeluarkan 47 mayat dan menyelamatkan lima sekeluarga.–AlHijrah Online


JANGAN PERGUNAKAN ISU PALESTIN-ISRAEL UNTUK PECAH BELAH MASYARAKAT MALAYSIA – PM ANWAR

KUALA LUMPUR: Perdana Menteri Datuk Seri Anwar Ibrahim mengingatkan rakyat agar tidak mempolitikkan konflik Palestin-Israel dan mengizinkan isu itu dipergunakan untuk memecahbelahkan keharmonian masyarakat di Malaysia.

Anwar berkata rakyat pelbagai kaum di negara ini sepatutnya melihat konflik itu dari sejarahnya dan isu kemanusiaan membabitkan penduduk Palestin yang inginkan kemerdekaan daripada penjajahan Israel.

“Saya juga ambil kesempatan untuk menggesa seluruh rakyat Malaysia tanpa mengira kaum dan agama untuk melihat ini dari segi kaedah sejarah dan kemanusiaan serta jangan jadikan isu ini yang membedakan sikap kita tentang apa itu kemerdekaan.

“Saya gesa rakan-rakan kerana ada suara yang anggap kita keras dan bertentangan dengan sikap berkecuali tetapi ya Malaysia mendokong prinsip berkecuali tetapi tidak berkecuali dalam soal kezaliman, tidak berkecuali bila ribuan anak-anak dibunuh dan dibom, tidak berkecuali dalam soal keadilan dan kemanusiaan,” kata beliau pada Waktu Pertanyaan-pertanyaan Menteri di Dewan Rakyat hari ini.

Beliau berkata demikian bagi menjawab soalan Suhaizan Kaiat (PH-Pulai) yang ingin tahu perkembangan lawatan kerja Perdana Menteri ke Arab Saudi, Turkiye dan Mesir berhubung dengan serangan Israel ke atas rakyat Palestin di Gaza.

Anwar berkata isu Palestin sememangnya sangat dekat dengan umat Islam namun dalam masa yang sama ia melibatkan isu kemanusiaan yang perlu didedahkan kepada rakyat untuk menambah pengetahuan mereka.

“Jadi saya harap kita ambil kesempatan ini untuk mendedahkan maklumat kepada rakyat sebab itu saya menyokong gesaan Menteri Pendidikan (Fadhlina Sidek) supaya itu digalakkan pelajar untuk mengikuti perkembangan yang berlaku.

“Tentu kita ada garis panduan, jangan kita seolah-olah galakkan sikap kebencian sesama mereka tetapi pencerahan, kefahaman tentang apa yang berlaku, kezaliman, penindasan, apa itu perampasan,” kata beliau.

Mengenai tekanan dan ugutan, Anwar berkata Kementerian Luar menerima tiga ‘demarche’ (tatatindak) daripada kerajaan Amerika Syarikat pada 13, 18 dan 30 Okt lepas yang meminta negara tidak meneruskan pendirian terutama keengganan Malaysia untuk menganggap Hamas sebagai badan pengganas.

Anwar berkata bagaimanapun Malaysia kekal dengan pendirian bebas, menggunakan pertimbangan kemanusiaan dan menganggap pencerobohan adalah satu tindakan haram di sisi undang-undang dan kaedah antarabangsa.

Dalam pada itu, Anwar berkata Malaysia menyokong cadangan Turkiye dan Arab Saudi untuk mengadakan mesyuarat tergempar Ketua-Ketua Negara Islam bagi membincang isu Palestin dengan lebih mendalam.

“ Saya telah meminta Menteri Luar (Datuk Seri Dr Zambry Abdul Kadir) untuk menghubungi Turkiye dan Arab Saudi untuk menyatakan ada kewajaran untuk adakan sidang tergempar itu yang melibatkan juga negara-negara seperti Brazil, Rusia dan China yang menyatakan sikap yang agak tegas menentang keganasan Israel,” kata beliau.–AlHijrah Online


TANGGUH UMRAH: PERBINCANGAN LANJUT DALAM MESYUARAT KABINET KHAS ESOK

SEGAMAT: Isu penangguhan umrah susulan ancaman varian Omicron akan dibincangkan dengan lebih lanjut dalam mesyuarat kabinet khas yang dijadualkan berlangsung esok, Rabu 5 Januari.

Perdana Menteri Datuk Seri Ismail Sabri Yaakob berkata, dalam mesyuarat tersebut, Menteri Kesihatan Khairy Jamaluddin Abu Bakar akan membentangkan laporan terperinci mengenainya.

“Esok saya akan dapatkan gambaran sebenar mengenai isu umrah ini. Cuma saya hendak maklumkan keputusan Kementerian Kesihatan Malaysia (KKM) berkenaan penangguhan umrah itu lebih kepada hendak menjaga nyawa kita,” katanya.

Beliau berkata demikian selepas melawat mangsa banjir di pusat pemindahan sementara (PPS) Balai Raya Kampung Tandong, Buloh Kasap, di sini hari ini.

Dalam masa yang sama, Ismail turut memaklumkan antara perkara yang turut dibincangkan esok adalah berkenaan pasca banjir dan persediaan agensi-agensi berkaitan mengenai persiapan dalam menghadapi gelombang kedua banjir.—AlHijrah Online


SAJJAD DITAHAN DI THAILAND

KUALA LUMPUR: Usahawan kosmetik, Muhammad Sajjad Kamaruz Zaman atau Nur Sajat dilaporkan sudah ditahan pihak imigresen Thailand, pada 8 September lalu.

Memetik laporan Harian Metro, pihak berkuasa Thailand telah menahan Nur Sajat, 36, selepas pihak berkuasa Malaysia memaklumkan tentang keberadaannya di Bangkok, Thailand.

Sumber memaklumkan Nur Sajat bersama seorang lelaki yang juga berperwatakan wanita warga Thailand ditahan di sebuah kondominium mewah di Bangkok.

“Pada 4 Jun, pihak imigresen Thailand mengesan lokasi persembunyian Nur Sajat iaitu di sebuah kondo mewah di tengah Bangkok.

“Selepas risikan dan intipan dilakukan, pada 8 September sekitar jam 6 petang (waktu Thailand) serbuan dilakukan di lokasi persembunyiannya dan Nur Sajat ditahan sementara semakan pihak imigresen Thailand mengesahkan dia adalah individu yang melarikan diri serta dikehendaki pihak berkuasa Malaysia.

“Malah, pasport milik usahawan kosmetik itu juga sudah dibatalkan kerajaan Malaysia,” kata sumber tersebut.

Jelasnya, Nur Sajat telah dibawa dan ditahan di Ibu Pejabat Imigresen Cawangan Pembanterasan Pendatang Tanpa Izin Thailand atas kesalahan berkaitan imigresen di negara tersebut.

“Pada 9 September atas kesalahan itu, Nur Sajat didakwa di mahkamah Thailand. Nur Sajat bagaimanapun dibebaskan pada 10 September dengan jaminan AS$2,000 (RM8,343) yang dibuat seorang warga tempatan.

“Wang itu dibayar oleh seorang kenalannya dikenali sebagai Misha yang dilaporkan terbang ke Thailand untuk urusan jaminan Nur Sajat,” katanya.

Sumber Harian Metro memaklumkan Nur Sajat masih berlindung di kondominium mewah di Bangkok.

“Walaupun dia dibebaskan dengan jaminan, Nur Sajat diarahkan untuk hadir ke pejabat imigresen Thailand setiap 14 hari,” katanya.

Berdasarkan laporan, pihak berkuasa Malaysia sedang berunding dengan kerajaan Thailand untuk membawa pulang Nur Sajat ke negara ini.

“Usaha membawanya pulang untuk menghadapi perbicaraan di Mahkamah Tinggi Syariah di Selangor atas kesalahan berpakaian wanita yang dilakukannya di Shah Alam pada tahun 2018 itu sedang berlangsung.

“Rundingan agak sukar tetapi kita tetap optimis untuk membawanya pulang. Sukar disebabkan ada campur tangan pihak antarabangsa membabitkan negara dan pertubuhan tertentu yang menghalangnya,” katanya.—AlHijrah Online